title: Avril Lavigne

text: Avril Ramona Lavigne syntyi Ontarion Bellevillessä ja muutti viisivuotiaana Napaneen, 5 000 asukkaan pikkukaupunkiin. Lavignen isä, John Lavigne, työskenteli puhelinyhtiössä, Lavignen äidin, Judyn, hoitaessa lapsia kotona. Avrililla on kaksi sisarusta, isoveli Matthew ja pikkusisko Michelle sekä koira Sam. Lavigne lauloi kaksivuotiaana gospelmusiikkia äitinsä kanssa. Hän lauloi ensimmäisen kerran julkisesti seitsemänvuotiaana. Hän kävi Westdale Public School -nimistä koulua, mutta hänet siirrettiin neljännen luokan jälkeen toiseen kouluun, joka painottui enemmän näyttelemiseen, musiikkiin ja ruoanlaittoon.


title: Avril Lavigne

text: Lavignen ensimmäinen levytys vuonna 1998 oli Touch The Sky, joka on Steve Meddin albumilla Quinte Spirit. Lavigne sai ensimmäisen kitaransa kymmenvuotiaana ja on siitä pitäen soittanut kitaraa myös omissa kappaleissaan. Hän osallistui vuonna 1997 radion laulukilpailuun Kingstonissa ja voitti sen. Kilpailun palkintona oli laulaa lavalla Shania Twainin kanssa. 16-vuotiaana Lavigne lähti Napaneesta ja muutti New Yorkiin. Lavigne sai New Yorkissa levytyssopimuksen Arista Recordsilta. 17-vuotiaana hän työsti ensimmäistä albumiaan kirjoittamalla itse kappaleitaan ja soittamalla niitä studiossa. Lavigne muutti Los Angelesiin, ja sai debyyttilevynsä "Let Go" valmiiksi.


title: Avril Lavigne

text: Lavigne julkaisi debyyttialbuminsa "Let Go" 4. kesäkuuta 2002 Yhdysvalloissa, missä se ylsi sijalle kaksi. Ykköseksi se ylsi muun muassa Australiassa, Kanadassa ja Isossa-Britanniassa. Tämä teki 17-vuotiaasta Lavignesta nuorimman naissolistin Isossa-Britanniassa tuohon aikaan. Vuoden 2002 lopussa albumi oli saanut nelinkertaista platinaa RIAA:lta, mikä teki Lavignesta parhaiten myyneen naislaulajan vuonna 2002 ja "Let Go" -levyn vuoden parhaiten myyneeksi debyyttialbumiksi. Vuonna 2009 levy oli myynyt maailmanlaajuisesti 16 miljoonaa kappaletta.


title: Avril Lavigne

text: Lavignen debyyttisingle "Complicated", joka oli samalla myös levyn ensimmäinen single, meni listaykköseksi Australiassa ja toiseksi se ylsi Yhdysvalloissa. "Complicated" oli yksi parhaiten myyneista kanadalaisista singleistä vuonna 2002. "Complicated" pääsi mukaan myös nuorten televisiosarjaan "Dawson’s Creek". Tämän jälkeen tulivat singlet "Sk8er Boi" ja "I'm With You". Molemmat ylsivät kymmenen parhaan joukkoon Yhdysvalloissa. Lavigne voitti MTV Video Music Awards -palkinnon vuonna 2002 kategoriassa "Paras uusi artisti", neljä Juno-palkintoa vuonna 2003. Näiden lisäksi hän sai kuusi ehdokkuutta sekä sai World Music Award -palkinnon kategoriassa "maailman parhaiten myynyt kanadalainen laulaja". Lavigne oli myös ehdolla kahdeksalle Grammy-palkinnon saajaksi, muun muassa "Vuoden laulu" kappaleellaan "Complicated" ja "Paras uusi artisti".


title: Avril Lavigne

text: Lavigne kirjoitti kappaleen "Breakaway" Matthew Gerardin kanssa, jonka sitten esitti Kelly Clarkson tunnusmelodiaksi vuoden 2004 elokuvalle "Prinsessapäiväkirjat 2". Myöhemmin "Breakaway" otettiin mukaan Clarksonin toiselle studioalbumille, jonka nimelksi myös annettiin "Breakaway". Kappale oli myös levyn ensimmäinen julkaistu single. Lavigne on myös tehnyt oman tulkintansa Goo Goo Dollsin hittikappaleesta "Iris", jonka on tuottanut Eric Book. Lavigne esiintyi kyseisen yhtyeen laulajan John Rzeznikin kanssa vuonna 2004 Fashion Rocks -konsertissa. Lavigne on myös levyttänyt kappaleen "Paavo Pesusieni -elokuvaa" varten.


title: Avril Lavigne

text: Lavignen toinen studioalbumi "Under My Skin" julkaistiin 25. toukokuuta 2004. Se pääsi listaykköseksi muun muassa seuraavissa maissa: Australia, Kanada, Japani, Iso-Britannia ja Yhdysvallat. Albumia oli levyttämässä Raine Maida, Butch Walker ja Don Gilmore. Lavigne lähti "Live and by Surprise" minikiertueelle, joka kiersi yhteensä 21 eri kaupunkia ympäri Yhdysvaltoja ja Kanadaa. 4. maaliskuuta 2004 Lavignen ollessa Minneapolisissa, Minnesotassa hän mainosti uutta levyään "Under My Skin". Jokainen esiintyminen sisälsi vähän seuraavan levyn sisältöä akustisena versiona. Lavignen mukana kiertueella oli kitaristi Evan Taubenfeld.


title: Avril Lavigne

text: Albumin ensimmäinen single "Don't Tell Me" ilmestyi 27. huhtikuuta 2004 ja sijoittui listaykköseksi Argentiinassa ja Meksikossa, kun taas viidenneksi se jäi Yhdysvalloissa ja Kanadassa, ja kymmenenneksi se jäi Australiassa ja Brasiliassa. "My Happy Ending" sijoittui ykköseksi Meksikossa ja sijoittui kymmenen parhaan joukkoon Yhdysvalloissa, joka teki siitä Lavignen kolmanneksi menestyneimmän hitin siellä, mutta albumin kolmas single "Nobody's Home" ei yltänyt edes neljänkymmenen parhaan joukkoon Yhdysvalloissa. "Nobody's home" meni ykköseksi vain Meksikossa ja Argentiinassa. Albumin neljäs single "He Wasn't" ylsi neljänkymmenen parhaan joukkoon Isossa-Britanniassa ja Australiassa, mutta kyseistä kappaletta ei julkaistu Yhdysvalloissa. "Fall to Pieces" oli viides ja viimeinen single kyseiseltä levyltä, muttei pärjännyt yhtä hyvin kuin edelliset singlet.


title: Avril Lavigne

text: Lavigne voitti kaksi "World Music Awards" -palkintoa vuonna 2004 kategorioissa "Maailman paras pop/rock-artisti" sekä "Maailman parhaiten myynyt kanadalainen artisti". Lavigne sai kolme Juno-ehdokkuutta vuonna 2005, joista hän voitti kolme kategorioissa "Fan Choice Award", "Vuoden artisti" ja "Vuoden pop-albumi". Hän voitti myös Nickelodeon Kids' Choice Awards -palkinnon kategoriassa "Suosikkinaislaulaja".


title: Avril Lavigne

text: Kun Lavigne oli studiolla vuonna 2006 tekemässä kolmatta studioalbumiaan, Fox Entertainment Group pyysi Lavignea kirjoittamaan kappaleen vuoden 2006 fantasiaseikkailuelokuvaan "Eragon". Lavigne kirjoitti ja levytti kaksi laulua, joista vain toinen, "Keep Holding On", päätyi lopulta elokuvaan. Lavigne myönsi että laulun kirjoittaminen oli ollut haaste, sillä siinä piti varmistaa, että se myötäilee koko ajan elokuvan juonta. Lavigne kuitenkin kertoi, että kappale "Keep Holding On" ei ollut esimerkki siitä, millainen seuraava levy tulisi olemaan. Kappale päätyi myöhemmin mukaan levylle, mutta ennen tätä se soitettiin ensimmäisen kerran radiossa 20. marraskuuta 2006 ja 28. marraskuuta se julkaistiin ladattavaksi kappaleeksi internetiin.


title: Avril Lavigne

text: Lavignen kolmas albumi "The Best Damn Thing" julkaistiin 17. huhtikuuta 2007. Lavigne meni pienelle kiertueelle mainostaakseen uutta levyään. Albumin ensimmäinen single "Girlfriend" ylsi 'Billboard Hot 100' -listalle. Noin viikon tämän jälkeen albumi ylsi "Billboard 200" listan ykköseksi. "Girlfriend" on Lavignen ensimmäinen single, joka on yltänyt ykköseksi Yhdysvalloissa. Kappale sai myös paljon tuottoa. "Girlfriend" -kappaleen myötä The Rubinoosin säveltäjät Tommy Dunbar ja James Gangwer haastoivat Lavignen oikeuteen vedoten siihen, että "Girlfriend" olisi osittain kopio 1970-luvulla levytetystä "I wanna be your boyfriend" -kappaleesta. Lavigne kuitenkin voitti oikeudenkäynnin.


title: Avril Lavigne

text: Maaliskuussa 2008 Lavigne päätti tehdä maailmankiertueen nimeltä "The Best Damn Tour" tukeakseen albumia. Lavignen kiertue kävi Suomessa 30. kesäkuuta 2008.


title: Avril Lavigne

text: Vain kuukausi The Best Damn Tourin päätyttyä Avril alkoi äänittää kotistudiollaan marraskuussa 2008 "Black Staria", joka kirjoitettiin hänen ensimmäisen hajuvetensä Black Starin mainoskappaleeksi. Heinäkuussa 2009 levytettynä oli jo yhdeksän kappaletta albumille, mukaan lukien ”Fine”, ”Everybody Hurts” ja ”Darlin”. Useat näistä kappaleista Avril oli kirjoittanut jo nuoruudessaan. ”Darlin” oli toinen laulu jonka Avril oli kirjoittanut 15-vuotiaana kun hän eli Napaneessa Ontariossa. Avril kuvaili levyn kertovan elämästä. Uudesta levystään Avril kertoo, että tärkeintä tälle levylle oli se, että tällä kertaa hän halusi todellakin päästä laulamaan täysillä. Kappaleet hän kertoo kirjoittaneensa melkein kokonaan akustisen kitaran ja pianon äärellä. Lavigne toivoo, että uudelta levyltä välittyy aito tunne. Hän kertoo myös, ettei uudella levyllä kuulla samanlaista soundia kuin edellisellä levyllä, vaan että vuonna 2007 julkaistun The Best Damn Thingin punaisena lankana oli ajatus siitä, että kappaleet toimisivat hyvin keikoilla.


title: Avril Lavigne

text: Albumin odotettiin palaavan Avrilin vanhempaan materiaaliin ja enemmän akustisempaan suuntaan. Odotusten myötä albumin ensimmäinen single ”What The Hell” oli enemmän edellisien levyjen tyylinen kuin muut laulut levyllä. Avril kuvailee albumin laulujen olevan erilaista materiaalia kuin aikaisemmat hänen levytyksensä. "I'm older now, so I think that comes across in my music, it's not as pop-rock".[57]


title: Avril Lavigne

text: Lavignen single "Alice" on sävelletty Tim Burtonin elokuvaan "Liisa Ihmemaassa". "Alice" on elokuvan johtosinkku, joka kuullaan myös elokuvan lopputekstien aikana. "Alice" kuullaan myös elokuvan soundtrackilla, joka on nimetty "Almost Alice"ksi.


title: Avril Lavigne

text:
28. helmikuuta 2010 Lavigne esiintyi Vancouverin talviolympialaisten päätösjuhlassa ja esitti ”My Happy Endingin” sekä ”Girlfriendin”
Syyskuussa Lavignen kolmas single ”I’m With You” hänen ensimmäiseltä levyltään oli malli Rihannan kappaleeseen ”Cheers (Drink to That)”, joka on mukana Rihannan viidennellä studioalbumilla, Loud.


title: Avril Lavigne

text: Joulukuussa amerikkalainen laulaja Miranda Cosgrove julkaisi singlen ”Dancing Crazy”, joka oli Lavignen, Max Martinin sekä Shellbackin kirjoittama sekä Martinin tuottama laulu.


title: Avril Lavigne

text: Marraskuussa 2010 Lavigne syytti levy-yhtiötään RCA:ta albuminsa viivästymisestä, sillä levy on ollut valmiina jo vuoden, mutta sitä ei julkaistu. Lavigne kuvailee albumin olevan merkittävin, jonka hän on tähän asti kirjoittanut, ja että hänellä on materiaalia tarpeeksi vaikka kahteen albumiin.


title: Avril Lavigne

text: Samassa kuussa Lavigne oli Maxim-lehden kannessa ja haastattelussa jossa hän paljasti "Goodbye Lullabyn" teon kestäneen kaksi ja puoli vuotta, mutta hän kertoi levy-yhtiön viivyttäneen levyn julkaisua vaikka albumi oli ollut valmiina jo vuoden. "Goodbye Lullaby" julkaistiin 8. maaliskuuta 2011 ja ensimmäinen single ”What The Hell" soitettiin ensi kertaa Dick Clark's New Year's Rockin' Eve:ssä 31. joulukuuta 2011.


title: Avril Lavigne

text: "What the Hell" -niminen single julkaistiin tammikuussa ja uusi albumi, "Goodbye Lullaby", maaliskuussa 2011. Lavigne kuvailee kappaleen sisältävän eniten pop-vaikutteita tältä levyltä.


title: Avril Lavigne

text: Kolme kuukautta myöhemmin "Goodbye Lullabyn" julkaisun jälkeen Lavigne on vahvistanut työskentelevänsä jo viidennen studioalbuminsa kimpussa sekä hän kertoo: ”Olen jo kirjoittanut kahdeksan laulua valmiiksi. Albumi tulee olemaan musiikillisesti aivan erilainen kuin Goodbye Lullaby, joka oli paljon hidastempoisempi. Uusi levy tulee olemaan hauskempi ja enemmän pop. Tiedän jo, mistä tulee levyn ensimmäinen single, minun täytyy vain äänittää se uudelleen!”.


title: Avril Lavigne

text: 9. huhtikuuta 2013 Lavigne julkaisi uuden singlen "Here's To Never Growing Up". Hänen viides studioalbuminsa julkaistiin syyskuussa 2013. Vuonna 2016 Lavigne kertoi sosiaalisessa mediassa tekevänsä parhaillaan uutta musiikkia vuodelle 2017.


title: Avril Lavigne

text: Vuonna 2002 Lavigne vieraili televisiosarjassa "Sabrina, teininoita", jossa hän esitti kappaleensa ”Sk8er Boi” yhdessä yhtyeensä kanssa. Vuonna 2004 Lavigne teki cameoroolin omana itsenään kanadalaisessa nuortenelokuvassa "Going the Distance".


title: Avril Lavigne

text: Vuonna 2005 Lavigne valittiin näyttelemään pientä sivuosaa elokuvassa "Pahan jäljillä", jonka pääosissa ovat Richard Gere ja Claire Danes. Hän esiintyy elokuvassa yhdessä kohtauksessa. Elokuva sai ensi-iltansa vuonna 2007.


title: Avril Lavigne

text: Vuonna 2006 Lavigne esiintyi ääniroolissa animaatioelokuvassa "Yli aidan", jossa hän näytteli hahmoa nimeltä Heather. Samana vuonna hän näytteli myös elokuvassa "Fast Food Nation".


title: Avril Lavigne

text: Lavigne on ollut mukana Amnestyn kampanjassa sekä taideprojektissa, jossa autetaan Afrikan hiv-positiivisia ihmisiä. "Sk8er Boi" -videolla hän piti yllään Wilkesboron ala-asteen paitaa, minkä johdosta paitoja myynti nousi räjähdysmäisesti ja koulu saattoi ostaa kertyneillä varoilla lisää tietokoneita. Lavigne on myös osallisena Nancy Davisin "Race to Erase MS" -kampanjassa. Hän perusti vuoden 2010 syyskuussa oman hyväntekeväisyysjärjestönsä, joka auttaa sairaita lapsia ja nuoria.


title: Avril Lavigne

text: Lavignen tyylin muuttuessa naisellisemmaksi muutama muotilehti pyysi häntä malliksi. Hän poseerasi Harper’s Bazaarissa ja kirjoitti sopimuksen mallitoimisto Fordin kanssa.


title: Avril Lavigne

text: Vuonna 2009 Lavigne mainosti Canonin "Shoot like a star" -tuotesarjaa ja vuonna 2010 Proactiv Solution -tuotesarjaa.


title: Avril Lavigne

text: Lavignen ensimmäinen hajuvesi "Black Star" julkaistiin Suomessa 1. elokuuta 2009 ja toinen hajuvesi, "Forbidden Rose" ilmestyi vuonna 2010. Haastattelussa artisti on kertonut tuoksun suunnitteluun kuluneen kaksi vuotta. Vuonna 2011 ilmestynyt kolmas hajuvesi, joka kantaa nimeä "Wild Rose".


title: Avril Lavigne

text: Lavignelta ilmestyi vuonna 2008 Abbey Dawn -niminen vaatemallisto, johon kuuluu edullisten vaatteiden lisäksi myös koruja ja kelloja. Nimi on alun perin Lavignen lempinimi; hänen isänsä kutsui häntä nimellä Abbey Dawn, ja kaverit kutsuivat häntä Abbeyksi. Hänen aloittaessaan uraansa nimi päätyi myös hotellihuoneiden varaukseen. Kanadassa on myös samanniminen katu.


title: Avril Lavigne

text: Lavigne on ottanut vasemman ranteensa sisäpuolelle tähti-tatuonnin, joka täsmää hänen ensimmäisen levynsä tyyliin. Samaan aikaan Lavignen tatuoinnin kanssa myös Ben Moodylle tehtiin samanlainen tatuointi. Vuoden 2004 lopulla Lavigne hankki oikeaan ranteeseensa pienen pinkin sydämen, jonka sisällä on hänen silloista poikaystäväänsä Deryck Whibleyta kuvaava kirjain ”D”. Kanadalainen Whibley on laulaja-kitaristi punkyhtyeessä Sum 41.


title: Avril Lavigne

text: Lavigne ja Whibley alkoivat tapailla toisiaan helmikuussa 2004 ja he menivät kihloihin 27. kesäkuuta 2005. He avioituivat 15. heinäkuuta 2006 yksityisessä kartanossa Kalifornian Montecitossa. Erohuhut alkoivat liikkua vuoden 2009 kesäkuussa, ja 17. syyskuuta 2009 Lavigne vahvisti niiden todenperäisyyden. Hän totesi kuitenkin haluavansa olla yhä ystävä Whibleyn kanssa. Whibleyn jälkeen Lavigne seurusteli Brody Jennerin kanssa, mutta kahden vuoden seurustelun jälkeen pari päätti erota.


title: Avril Lavigne

text: Lavigne tapasi Nickelback-yhtyeen laulaja-kitaristin Chad Kroegerin heidän tehdessään yhdessä musiikkikappaletta, ja kaveruus johti seurusteluun. He menivät naimisiin kesällä 2013, mutta syyskuun alussa 2015 Lavigne ilmoitti heidän eroavan.


title: Avril Lavigne

text: Lavignella diagnosoitiin vuonna 2015 Lymen tauti eli borrelioosi, jonka hän sai punkin puremasta ja hän vältteli julkisuutta vuoteen 2017 saakka.Nykyiset jäsenet":


title: Avril Lavigne

text: Entiset jäsenet":Avril Lavigne esiintyi ensimmäisen kerran Suomessa 20. kesäkuuta 2005 Coca-Cola Soundwave -tapahtumassa Helsingin jäähallissa, jossa hän oli pääesiintyjä. Toisen kerran Lavigne konsertoi Suomessa Helsingin jäähallilla 30. kesäkuuta 2008 lämmittely-yhtyeenään Stalingrad Cowgirls.


title: Junshi

text: Junshi oli japanilainen tapa seurata kuollutta mestaria kuolemaan tekemällä rituaali-itsemurha eli seppuku. Kolmannen sukupolven Tokugawa-shōgun Iemitsun kuoltua viisi hänen läheistä palvelijaansa suoritti junshin. Jo Tokugawa-shōgunaatin aikana tapa kuitenkin katsottiin barbaariseksi, ja se kiellettiin lailla vuonna 1663. Tunnetuin moderni esimerkki junshista tapahtui keisari Meijin kuoltua vuonna 1912, kun kenraali Maresuke Nogi ja hänen vaimonsa tekivät seppukun seuratakseen keisaria. 1900-luvun konservatiivilehdet ylistivät Japanissa kenraalin tekoa esimerkkinä samuraiden lojaaliudesta ja uskoivat itsemurhan toimivan esimerkkinä kansakunnalle ja sen armeijalle.


title: Petula Clark

text: Petula Sally Olwen Clark (s. 15. marraskuuta 1932 Epsom, Surrey) on brittiläinen laulaja, näyttelijä ja säveltäjä, joka tunnetaan parhaiten 1960-luvun kansainvälisistä hiteistään. Clarkin levyjä on myyty lähes 70 miljoonaa kappaletta ja hän on menestynein brittiläinen musiikin naistähti. Hänellä on myös kansainvälisten poplistojen ennätys pisimmästä listoilla esiintymisestä, 51 vuotta vuoden 1954 kappaleesta ”The Little Shoemaker”. Kappale pääsi brittien ”Top Twentyn” vuoden 2005 albumiin "L’essentiel – 20 Succès Inoubliables", joka puolestaan pääsi listoille Belgiassa. Petula Clark on myös hyvin tunnettu laulustaan ”Downtown”.


title: Petula Clark

text: Petula Clark aloitti esiintymiset näyttämöllä seitsemänvuotiaana, ja 11-vuotiaana hänellä oli oma radio-ohjelma, jossa soitettiin isänmaallisia lauluja mielialan kohottamiseksi sota-aikana. Clark kulki viihdyttämässä brittien joukkoja sodan aikana yhdessä muiden lapsitähtien kanssa ja esiintyi elokuvassa "A Medal for the General" vuonna 1944. Kymmenen vuoden aikana hän esiintyi parissakymmenessä elokuvassa ja 1950-luvulla hänen levynsä nousivat myyntilistoille.


title: Petula Clark

text: Siirtyminen lapsitähdestä aikuiseksi esiintyjäksi ei ollut helppoa. Clark meni naimisiin ja muutti Ranskaan. Vuonna 1964 kun brittimusiikki tuli muotiin Yhdysvalloissa, Clark sai osansa suosiosta kappaleen "Downtown" osalla. Se palkittiin Grammyllä ja nousi Yhdysvaltojen pop-listan ykköseksi. 1960-luvun lopun ajan Clark oli suuri tähti molemmilla mantereilla ja veti omia televisio-ohjelmiaan BBC:llä ja NBC:llä. 1960-luvun aikana Clark sai kultalevyt levyistään "Monsieur" (1964), "Chariot" (1964), "Romeo" (1964), "Downtown" (1965), "My Love" (1966), "I couldn't live without your love" (1966) ja "This is my song" (1967).


title: Petula Clark

text: 1970-luvulta alkaen Clark teki kansainvälisiä kiertueita ja esiintyi musikaaleissa. Vuonna 2013 ilmestyi uutta materiaalia sisältävä levy "Lost in you".


title: Petri Walli

text: Petri Ilari ”Pete” Walli (25. helmikuuta 1969 Helsinki – 28. kesäkuuta 1995 Helsinki) oli suomalainen muusikko, joka tunnetaan parhaiten Kingston Wall -yhtyeen perustajana, kitaristina ja lauluntekijänä. Musiikillisina vaikuttajinaan Wallilla olivat etunenässä Jimi Hendrix, Eric Clapton ja Jimmy Page. Petri Wallin isovelipuoli Hasse Walli on ollut tunnettu rockmuusikko jo 1960-luvulta lähtien. Petri Wallin isä oli kapellimestari ja pianisti Aarno Walli. Vuonna 2014 Viljami Puustinen julkaisi Kingston Wallista kirjan "Kingston Wall: Petri Wallin saaga".


title: Petri Walli

text: Ennen Kingston Wallia Petri Walli muun muassa soitti rumpuja Sekunda-punkyhtyeessä ja toimi soolokitaristina Backline-yhtyeessä, jonka toisena kitaristina toimi Kie von Hertzen. Kingston Wallin hän perusti vuonna 1987 Petteri Ståhlin (rummut) ja Jukka Jyllin (basso) kanssa. Petteri Ståhlin jälkeen rumpuja soitti Timo Joutsimäki, ja ensimmäisen levyn levytysaikoihin 1991 rumpaliksi tuli Sami Kuoppamäki. Heidän kolmea albumiaan ("Kingston Wall" "I", "II" ja "Tri-Logy" eli "III") pidetään merkittävinä saavutuksina suomalaisen progressiivisen rockin historiassa. Yhtye sai vaikutteita Jimi Hendrixin ja Led Zeppelinin tuotannosta. Walli itse tuotti yhtyeen levyjä salanimellä Pedro Cucaracha. Kingston Wall jäi tauolle kolmannen albumin jälkeen jouluna 1994.


title: Petri Walli

text: Tauon jälkeen Walli matkusteli Intiassa Goalla, jossa hän oli ollut monta kertaa aiemmin ystävänsä Ior Bockin luona. Wallia kiehtoivat Bockin pakanatarinat, joista hän oli ammentanut ideoita myös musiikkiinsa varsinkin Kingston Wallin viimeisellä albumilla "Tri-Logy" (1994). Kesällä 2000 julkaistiin tribuuttina Petri Wallille ja Kingston Wallille "Freakout Remixes" -remixlevy. 21. syyskuuta 2005 julkaistiin Jyllin koostama "Kingston Wall – Real Live Thing", kolmen levyn kokoelma.


title: Petri Walli

text: Petri Wallin soittoa kuullaan myös Waltari-yhtyeen vuonna 1992 ilmestyneellä "Torcha!"-albumilla, jolla hän soitti sitaria kappaleessa ”Fuckadelican Garden”.


title: Petri Walli

text: Petri Walli kuoli 28. kesäkuuta 1995 hypättyään Töölön kirkon tornista. Hän oli kuollessaan 26-vuotias. Walli on haudattu Hietaniemen hautausmaalle kilometrin päähän kuolinpaikastaan. Hänen hautansa sijaitsee lähellä taiteilijakukkulaa (kortteli 21A - rivi 2 -hauta 611). Kingston Wallin viimeisellä levyllä olevan kappaleen ”For All Mankind” on epäilty olevan Petri Wallin itsemurhaviesti.


title: Petri Walli

text:
Albumin perään merkitty ainoastaan suurin listasijoitus.
Walli käytti ainoastaan yhtä sähkökitaraa, Gibson Les Paul Deluxe Goldtopia, lähes poikkeuksetta koko Kingston Wallin uran ajan. Vuonna 2003 kitara myytiin Helsingissä Kitarapajalla tuntemattomaksi jääneelle ostajalle 2 500 eurolla. "Tri-Logy"-albumin ”Another Piece of Cake” -musiikkivideolla Walli esiintyi poikkeuksellisesti Hamer-kitaran kanssa.


title: Petri Walli

text: Gibson Les Paul Deluxe Goldtop (1972) Pedaalit:


title: Petri Walli

text: Vahvistimet:


title: Jomo Kenyatta

text: Jomo Kenyatta (syntyjään Kamau wa Ngengi, noin 1893 – 22. elokuuta 1978) oli kikuju-heimoon kuuluva poliitikko ja itsenäisen Kenian ensimmäinen pääministeri (1963–1964) ja presidentti (1964–1978).


title: Jomo Kenyatta

text: Kenyatta, joka oli kikuju, jäi nuorena orvoksi ja auttoi kansanparantajana toiminutta isoisäänsä. Hän kävi skotlantilaisten lähetyssaarnaajien kouluja ja kastettiin kristityksi vuonna 1914. Samalla hän sai nimekseen "John Peter", jonka hän muutti myöhemmin "Johnstone Kamauksi". Hän muutti Nairobiin. Ensimmäisen maailmansodan aikana Kenyatta asui masai-sukulaistensa luona Narokissa.


title: Jomo Kenyatta

text: Vuonna 1920 Kenyatta meni naimisiin Grace Wahun kanssa ja työskenteli Nairobin vesilaitoksella. Hän lähti politiikkaan vuonna 1924 liittyessään Kikujuiden keskusliittoon. Hän edusti kikujuja maakysymyksessä Hilton Youngin komissiossa.


title: Jomo Kenyatta

text: 1920-luvun lopulla Kenyatta työskenteli sanomalehden toimittajana.


title: Jomo Kenyatta

text: Kikujuiden keskusliitto lähetti Kenyattan vuonna 1929 Lontooseen lobbaamaan kikujuiden heimojen maidennautintaoikeuksista syntyneessä kiistassa. Hän kirjoitti brittilehtiin artikkeleja aiheesta. Vuonna 1930 hän palasi Keniaan keskelle kiivasta keskustelua naisten sukupuolielinten silpomisesta. Vuonna 1931 Kenyatta palasi Englantiin ja aloitti opintonsa Birminghamin kveekari-collegessa. Hän opiskeli kaksi vuotta myös Moskovassa Kominternin koulussa taloustiedettä, mutta palasi Englantiin ja opiskeli University College Londonissa sekä sosiaaliantropologiaa London School of Economicsissa Bronisław Malinowskin johdolla. Hän julkaisi väitöskirjansa "Facing Mount Kenya" vuonna 1938 uudella nimellään Jomo Kenyatta (="Palava keihäs").


title: Jomo Kenyatta

text:
Toisen maailmansodan aikana hän työskenteli englantilaisella maatilalla välttääkseen asevelvollisuuden brittiarmeijassa. Hän otti toiseksi vaimokseen englantilaisen Edna Clarken. Kenyatta palasi Keniaan 1946.
Vuonna 1945 Kenyatta perusti yleisafrikkalaisen liiton ghanalaisen Kwame Nkrumahin kanssa. Hän palasi Keniaan, ja hänestä tuli opettajakoulutuslaitoksen rehtori. Vuonna 1947 hänestä tuli Kenya African Union -puolueen (KAU) johtaja. Kenyattan maine brittiviranomaisten silmissä huononi, kun häntä syytettiin osallisuudesta Mau Mau -liikkeeseen. Hänet tuomittiin vankilaan, pakkotyöhön ja sisäiseen karkotukseen.


title: Jomo Kenyatta

text: Maan hätätila kumottiin 1960. Molemmat KAU:n seuraajapuolueet, KANU ja KADU vaativat Kenyattan vapauttamista. Hänet valittiin 1960 KANU:n puheenjohtajaksi vielä vankilassa, ja hän saattoi ottaa tehtävän vastaan vapauduttuaan 21. elokuuta 1961. Hän pääsi lakiasäätävään neuvostoon yhden edustajan luovutettua hänelle paikkansa ja otti osaa perustuslain laatimiseen.


title: Jomo Kenyatta

text: Vuoden 1963 vaaleissa Kenyattan puolue KANU sai 83 paikkaa 124:stä. Hänestä tuli autonomisen hallituksen pääministeri 1. kesäkuuta 1963. Kenyatta pyysi, etteivät valkoiset maanviljelijät lähtisi maasta. Kenian itsenäistyessä saman vuoden joulukuussa Kenyatta jatkoi pääministerinä, ja maan julistautuessa tasavallaksi hänestä tuli presidentti.


title: Jomo Kenyatta

text: Kenyatta valitsi politiikakseen jatkuvuuden. Hän antoi monien siirtomaavallan aikaisten virkamiesten pitää paikkansa itsenäistyneessä Keniassa. Hän pyysi brittien apua somalien kapinaa vastaan ja samoin tammikuussa 1964 armeijan kapinaa vastaan. Hän järjesti myös maltillisen ja rauhallisen maauudistuksen. Kenyattaa on syytetty korruptiosta ja omien heimolaistensa häikäilemättömästä suosimisesta. Maauudistuksen yhteydessä hänestä tuli maan suurin maanomistaja. Kenyatta solmi kauppasopimukset Milton Oboten Ugandan ja Julius Nyereren Tansanian kanssa. Ulkopolitiikassa hän ajoi länsimyönteistä ja antikommunistista linjaa.


title: Jomo Kenyatta

text: Kenyatta valittiin uudelleen 1966, ja seuraavana vuonna hän muutti perustuslakia saadakseen laajemmat valtaoikeudet. Kenyattan heimotoverien kikujuiden hallitsemasta puolueesta KANU:sta tuli käytännössä ainoa puolue. Turvallisuusjoukot jahtasivat poliittisia vastustajia ja toisinajattelijoita. Vuoden 1974 vaaleissa hän oli ainoa ehdokas, eikä vaaleja pidetty vapaina eikä rehellisinä. Kenyatta pysyi vallassa kuolemaansa asti. Häntä seurasi hänen varapresidenttinsä Daniel arap Moi.


title: Kate Winslet

text: Kate Elizabeth Winslet (s. 5. lokakuuta 1975 Reading, Berkshire, Englanti) on englantilainen näyttelijä, joka on ansainnut useita palkintoja ja ehdokkuuksia. Hän on historian nuorin henkilö, joka on ansainnut seitsemän Oscar-ehdokkuutta. Vuonna 2009 hänet palkittiin parhaan naispääosan Oscarilla elokuvasta "The Reader – Lukija". Winslet on palkittu myös kolmella Bafta-palkinnolla ja neljällä Golden Globella. Hänet palkittiin myös Emmy-palkinnolla roolistaan minisarjassa "Mildred Pierce" (2011).


title: Kate Winslet

text: Winslet kasvoi Berkshiressa ja hän opiskeli näyttämötaiteeseen painottuneessa koulussa. Winslet aloitti uransa brittitelevisiossa vuonna 1991. Hänen läpimurtoelokuvanaan pidetään ohjaaja Peter Jacksonin vuoden 1994 elokuvaa "Taivaalliset olennot". Hän sai tunnustusta myös esiintyessään sivuosassa elokuvassa "Järki ja tunteet" (1995) ja pääosassa elokuvassa "Titanic", joka oli tuolloin maailman menestynein elokuva ja yhä Winsletin uran eniten tuottanut elokuva.


title: Kate Winslet

text: Vuodesta 2000 lähtien Winslet on jatkanut esiintymistään elokuvissa, jotka ovat saaneet myönteisiä arvioita elokuvakriitikoilta. Hän on ollut ehdolla useisiin palkintoihin esimerkiksi elokuvista "Quills – syntiset säkeet" (2000), "Iris" (2001), "Tahraton mieli" (2004), "Finding Neverland – tarinan lähteillä" (2004), "Little Children" (2006), "The Reader – Lukija" (2008) ja "Revolutionary Road" (2008). Winsletin esiintyminen viimeiseksi mainitussa innoitti "New York" -lehden kriitikon David Edelsteinin kuvailemaan häntä ”sukupolvensa parhaaksi englanninkieliseksi näyttelijättäreksi”. Romanttinen komedia "Holiday" ja animaatioelokuva "Virran viemää" (molemmat vuodelta 2006) kuuluvat hänen uransa suurimpiin kaupallisiin menestyksiin.


title: Kate Winslet

text: Winslet on laulanut singlellä "What If?" elokuvasta "Christmas Carol" sekä tehnyt dueton ”Weird Al” Yankovicin kanssa Sarah Boyntonin albumilla "Dog Train". Hän on myös laulanut elokuvissa "Taivaalliset olennot" sekä "Romance & Cigarettes".


title: Kate Winslet

text: Winslet voitti parhaan naispääosan Oscar-palkinnon esiintymisestään elokuvassa "The Reader – Lukija" (2008). Samana vuonna hänet palkittiin kahdella Golden Globe -palkinnolla: parhaasta naispääosasta draamaelokuvasta "Revolutionary Road" ja parhaasta naissivuosasta elokuvasta "The Reader – Lukija". Winslet on voittanut myös kaksi Baftaa: parhaasta naispääosasta elokuvassa "The Reader – Lukija" ja parhaasta naissivuosasta elokuvassa "Järki ja tunteet" (1995). Kaiken kaikkiaan Winslet on ansainnut yhteensä kuusi Oscar-ehdokkuutta, yhdeksän Golden Globe -ehdokkuutta ja seitsemän Bafta-ehdokkuutta.


title: Kate Winslet

text: Winslet on ansainnut lukuisia palkintoja myös muilta järjestöiltä. Esimerkiksi yhdysvaltalainen elokuvakriitikkojen yhdistys Los Angeles Film Critics Association antoi hänelle parhaan naissivuosan palkinnon elokuvasta "Iris", ja näyttelijöitä edustava ammattiliitto Screen Actors Guild palkitsi hänet parhaasta naissivuosasta elokuvista "Järki ja tunteet" ja "The Reader – Lukija".


title: Kate Winslet

text: Winslet sai tähden Hollywood Walk of Famelle vuonna 2012. Winsletin kotikylässä Readingissa on hänen mukaansa nimetty aukio, "Winslet Square".


title: Kate Winslet

text: Winslet on ollut kolme kertaa naimisissa, vuosina 1998–2001 ohjaaja Jim Threapletonin kanssa, ja vuosina 2003–2010 ohjaaja Sam Mendesin kanssa ja vuodesta 2012 Ned Rocknrollin kanssa.


title: Kate Winslet

text: Näyttelijä Leonardo DiCaprio on Winsletin hyvä ystävä. He ovat näytelleet yhdessä elokuvissa "Titanic" ja "Revolutionary Road".


title: Kate Winslet

text: Winsletillä on ensimmäisestä avioliitostaan tytär Mia Honey (s. 2000) ja toisesta avioliitosta poika Joe Alfie (s. 2003). Winsletin kolmas lapsi, Bear, syntyi joulukuussa 2013.


title: Mau-mau-kapina

text: Mau-mau-kapina (tunnettiin myös nimellä Mzungu Arudi Ulaya Mwafrika Apate Uhuru ja Kenian hätätila) oli sotilaallinen kapina vuosina 1952–1960, joka oli mau-mau-liikkeen aloittama sissisota Kenian vapauttamiseksi Britannian siirtomaahallinnosta itsenäiseksi valtioksi. Liike syntyi kikuju-heimon maatyöläisten pettymyksestä siirtomaahallintoon. Mau-maun vapaustaistelu ei kyennyt vapauttamaan Keniaa sotilaallisella toiminnalla. Sen toiminta johti Kenian valkoisten siirtomaa-asukkaiden ja Britannian sisäministeriön väliseen luottamuspulaan, joka aikanaan myötävaikutti Kenian itsenäistymiseen 12. joulukuuta 1963.


title: Mau-mau-kapina

text: Mau-mau-liikkeen nimen alkuperää ei tiedetä. Selityksiä on useita: eräiden mielestä kyseessä on paikannimi (kukkularyhmä), toisten mielestä se on brittiläisten uudisasukkaiden keksimä, naurettavaksi tarkoitettu ja halventava epäsana. Se voisi olla myös lyhenne swahilin kielen sanoista "Mzungu aende ulaya – mwafrika apate uhuru" – ”valkoinen mies menköön kotiin, afrikkalainen saa vapautensa”. Vapautusliikkeen ytimenä olivat kikujut, joiden tukena oli embu- ja meru-heimojen jäseniä. Kikujut eivät itse kutsuneet liikettään mau-mauksi. He käyttivät siitä nimityksiä "Muingi" (liike), "Muigwithania" (yhdistäjä), "Muma wa uiguano" (Yksimielisyyden vala) tai mau-mau-kapinan alkuunpanijana toimineen Kikuyu Central Association -järjestön nimikirjaimia KCA.


title: Mau-mau-kapina

text: Mau-mau-kapina johtui monenlaisista taloudellisista taustatekijöistä. Kun ongelmia ei saatu ratkaistua poliittisin keinoin, tilanne repesi sisällissodaksi.


title: Mau-mau-kapina

text: Eurooppalaisperäisten uudisasukkaiden valtaamat maat olivat olleet kiistojen kohteena useiden vuosikymmenten ajan ennen konfliktin kärjistymistä. Suurin osa valkoisten maista sijaitsi Kenian keskisellä ylängöllä. Alueen ilmasto on lauhkeampi kuin maan muiden osien, ja sen alkuasukkaat ovat pääasiassa kikujuja. Vuonna 1948 noin 1 250 000 kikujua oli ahdettu 5 200 neliökilometrin alueelle, kun taas kolmisenkymmentä tuhatta uudisasukasta oli ottanut haltuunsa 31 000 neliökilometriä parhainta maatalousmaata.


title: Mau-mau-kapina

text: Siirtomaa-aikana uudisasukkaat suostuivat päästämään eurooppalaisten alueille noin 120 000 kikujua, joilla oli käytännössä torpparin asema: he saivat työvelvollisuutta, taksvärkkiä, vastaan viljellä omia palstoja hyvällä maalla. Koska nämä torpparit olivat lain kannalta asiattomia maanvaltaajia, heillä ei ollut laillisia oikeuksia maatilkkuihinsa, ja vuosina 1938–1946 uudisasukkaiden taksvärkkivaatimukset nousivat jatkuvasti. On arveltu, että kikujujen töistään saama korvaus aleni 30–40 prosentilla noiden vuosien aikana. Kyse oli yrityksestä muuttaa torpparit rengeiksi. Tämä aiheutti kaunaa ja katkeruutta torpparien keskuudessa, mikä aikanaan johti mau-mau-kapinaan.


title: Mau-mau-kapina

text: Ylänkötorpparien taloudellisen tilanteen heikkeneminen sai tuhannet kikujut vaeltamaan Nairobiin työnhakuun, mikä osaltaan aiheutti kaupungin väkiluvun kaksinkertaistumisen vuosina 1938–1952. Samalla oli kuitenkin kehittymässä maanomistajakikujujen yhteiskuntaluokka, joka samastui pitkälti valkoisten siirtolaisten etuihin. Näin kikujukansan keskuuteen syntyi luokkaristiriita. Vuonna 1953 lähes puolet kikujuista oli maatonta liikaväestöä. Tämä merkitsi köyhyyden ja työttömyyden kasvua. Taloudellinen eriytyminen aiheutti kikujukansan keskinäisen sisällissodan osana mau-mau-kapinaa.


title: Mau-mau-kapina

text: Kaikkia historiallisia yksityiskohtia ei vielä tunneta, mutta 1940-luvun loppupuolella kielletyn Kikuyu Central Association -järjestön johtokunta ryhtyi suunnittelemaan passiivista vastarintakampanjaa kikujujen maa-ahdingon tuomiseksi yleiseen tietoisuuteen. Kampanjaan valmistauduttiin alueen heimojen tapoihin kuuluvin valantekijäis- ja vihkimysriitein, jotka suorittaneet henkilöt uskoivat valan rikkomisen johtavan yliluonnolliseen kuolemaan.


title: Mau-mau-kapina

text: Vihkimysvalat aiheuttivat eurooppalaissyntyisten siirtolaisten keskuudessa monenlaisia huhuja. Niihin väitettiin kuuluvan rituaalista ihmissyöntiä, eläimiin ja niiden ruumiisiin sekaantumista, sukupuolihurjasteluja sekä riittipaikkojen pyhittämistä sisälmyksillä ja irti leikatuilla vuohen silmillä. Uskottiin myös valan edellyttävän valkoisten murhaamista, silpomista ja polttamista. Vaikka suurin osa näistä tarinoista olikin liioiteltuja kauhujuttuja, joiden tarkoitus oli etupäässä avun hankkiminen brittihallitukselta, sen perusteella mitä alueen tavoista tiedetään, valaseremonioihin varmasti kuului monenlaisia eurooppalaisesta näkökulmasta vieraita ja pelottaviakin menoja, kuten eläinten uhraamista ja niiden veren juomista. Myöhempiin rituaaleihin kuului myös lupaus vastustaa ja surmata valkoisia, mutta alkuperäiset KCA:n valat rajoittuivat kansalaistottelemattomuuteen ja passiiviseen vastarintaan.


title: Mau-mau-kapina

text: Samalla kun KCA rituaaleineen ja valoineen loi ns. valkoisten ylänköjen alueelle salaseuraverkostoa, vastarinnan keskus siirtyi Nairobiin ammattiliittojen keskuuteen. Vuoden 1949 vapunpäivänä kuusi ammattiliittoa yhdistyi Itä-Afrikan ammattiliittojen yhteisjärjestöksi (East African Trades Union Congress, EATUC). Vuoden 1950 alkupuolella EATUC järjesti suuren protestikampanjan, kun Nairobille oli myönnetty ns. Royal Charter -oikeudet, koska kaupunkia hallitsi epädemokraattinen, valkoisten valitsema valtuusto. Kampanja osoittautui vakavaksi arvovaltatappioksi siirtomaahallitukselle ja johti väkivaltaisiin yhteenottoihin radikaalien afrikkalaisten ja siirtomaahallinnolle kuuliaisen väestön välillä.


title: Mau-mau-kapina

text: EATUCin johtajat pidätettiin heidän vaadittuaan vapunpäivänä 1950 Kenialle itsenäisyyttä. Vapaina olevat EATUCin kannattajat vastasivat tähän yleislakolla 16. toukokuuta. Lakko lamautti Nairobin yhdeksäksi päiväksi ja saatiin murrettua vain vangitsemalla 300 työläistä ja pelottelemalla väestöä brittiläisellä sotilasvoimalla. Lakko levisi muihin kaupunkeihin ja siihen osallistui ehkä jopa 100 000 työläistä: Mombasassa kaikki seisoi kahden päivän ajan. Lakko päättyi kuitenkin tappioon ja ammattijärjestö EATUC romahti johtajien jouduttua vankilaan.


title: Mau-mau-kapina

text: Jäljellä olevat ammattiyhdistysjohtajat päättivät käyttää KCA:n kampanjaa apuna vastaisen toiminnan organisointia varten. He liittyivät ns. Neljänkymmenen ryhmään (”Forty Group”), joka oli jotenkuten koossa pysyvä ryhmä lähinnä vuonna 1940 ympärileikattuja brittien armeijassa palvelleita sotilaita. Tähän joukkoon kuului monenlaisia nairobilaisia ay-aktiiveista pikkuvarkaisiin. Toisin kuin kikujuliiton valat, Neljänkymmenen ryhmän seremoniat vaativat nimenomaisesti siirtomaavallan kaatamista väkivaltaisella vallankumouksella. Ryhmän kannattajat hankkivat sille niin rahaa, aseita kuin ammuksiakin.


title: Mau-mau-kapina

text: Toukokuussa 1951 siirtomaaministeri James Griffith vieraili Keniassa, missä Kenialais-afrikkalainen unioni (KAU) esitteli hänelle vaatimuksensa: niihin kuuluivat muun muassa rotusortolakien kumoaminen ja 12 vaaleilla valitun afrikkalaisen edustajan ottaminen mukaan siirtomaan asioista määräävään lainsäädäntöneuvostoon. Ilmeisesti uudisasukkaat olivat haluttomia hyväksymään kaikkia KAUn vaatimuksia, mutta olettivat Westminsterin parlamentin joka tapauksessa myöntyvän osaan. Yllättävästi Griffith viis veisasi KAUsta ja ehdotti lainsäädäntöneuvostoon 14 edustajaa valkoisille (joita oli 30 000), kuutta edustajaa maan 100 000 aasialaiselle, yhtä 24 000 henkilön suuruiselle arabiväestölle ja viittä hallituksen nimittämää, siis ei vapailla vaaleilla valittua edustajaa ajamaan viiden miljoonan syntyperäisen afrikkalaisen asiaa. Tämä ehdotus vei Kenian alkuperäisväestöltä lopunkin uskon rauhanomaisen, poliittisen neuvotteluratkaisun mahdollisuuteen.


title: Mau-mau-kapina

text: Kesäkuussa 1951 kaupunkilaisradikaalit kaappasivat vallan siihen asti esivallalle lojaalina pysyneessä KAU:n Nairobin osastossa soluttamalla kokoukset täyteen ay-väkeä. Sen jälkeen he organisoivat salaisen keskuskomitean organisoimaan valakampanjan kaupungissa. Keskuskomitea muodosti nopeasti aseistettuja partioita saattamaan voimaan päätöksensä, muun muassa surmaamaan ilmiantajia.


title: Mau-mau-kapina

text: Marraskuussa 1951 nairobilaisradikaalit koettivat kaapata koko KAU:n maanlaajuisen organisaation samanlaisella junttauksella, mutta tällä kertaa Jomo Kenyatta osoittautui heitä paremmaksi peluriksi ja voitti vaalin. Nairobilaisradikaalien painostus pakotti kuitenkin KAU:n omaksumaan Kenian itsenäistymistä tukevan kannan.


title: Mau-mau-kapina

text: Keskuskomitean toiminta laajeni Nairobin ulkopuolelle, ja kannatusta tuli ennen kaikkea valkoisten hallussa olleiden ylänköalueiden ja kikujureservaattien mustalta väestöltä. Kikujujen oman KCA-järjestön kannatus väheni samalla, kunnes sillä kapinan alkaessa oli kannatusta enää vain Kiambun piirikunnassa. Keskuskomitean väki kävi yhä hurjapäisemmäksi: nyt heikäläiset uskalsivat surmata vastustajiaan keskellä kirkasta päivää. Valkoisten taloja tuikattiin tuleen ja karjaa silvottiin. Kuvernööri Philip Mitchell, joka odotti jo pääsyä eläkkeelle, ei kuitenkaan piitannut näistä varoitusmerkeistä, joten mau-mau-kapinaa ei tukahdutettu alkuunsa.


title: Mau-mau-kapina

text: Kesäkuussa 1952 Henry Potter nimitettiin virkaa toimittavaksi kuvernööriksi Philip Mitchellin tilalle. Kuukautta myöhemmin siirtomaapoliisi ilmoitti hänelle mau-mau-kapinan olevan tekeillä. Erityisen levottomia alueita rangaistiin kollektiivisilla sakoilla ja muilla koko yhteisöä koskevilla sanktioilla, vastarintavalan vannoneita henkilöitä pidätettiin ja esivallalle uskollisia kikujuja rohkaistiin ilmiantajiksi ja yhteistoimintamiehiksi. Kenian ensimmäiseksi presidentiksi myöhemmin noussut Jomo Kenyatta antoi periksi painostukselle ja piti vuoden 1952 keskivaiheilla muutaman mau-mau-vastaisen puheen. Nairobin keskuskomitea suunnitteli jo Kenyattan murhaamista tästä hyvästä, mutta siirtomaaherrat taas epäilivät puheita juoneksi ja Kenyattaa mau-maun salaiseksi johtajaksi, joten hän joutui vankilaan ja sitä tietä turvaan mau-maun salamurhaajilta.


title: Mau-mau-kapina

text: 17. elokuuta 1952 siirtomaaministeriö Lontoossa sai lopultakin vt. kuvernööri Potterilta tiedon siitä, miten pitkälle asiat olivat edenneet. 6. lokakuuta Evelyn Baring saapui Keniaan ottamaan kuvernöörin valtuudet itselleen ja saattoi lähes saman tien voimaan hätätilalait nähtyään, missä mentiin. Turvallisuusjoukot käyttivät innokkaasti hätätilavaltuuksiaan kidutuksiin, joilla sekä kiristettiin tunnustuksia että ylipäätään peloteltiin väestöä ruotuun.


title: Mau-mau-kapina

text: Hätätilan voimaantulopäivänä lokakuussa 1952 turvallisuusjoukot pidättivät Jomo Kenyattan ja 100 kikujujohtajaa ns. operaatio Jock Scottin puitteissa. Operaation ensimmäisten 25 päivän aikana pidätettiin kahdeksan tuhatta poliittista aktivistia. Oletettiin, että operaatio lamauttaisi kapinan vangitsemalla sen johtajat, mutta mitä vielä: väkivalta kiihtyi entisestäänkin. Kaksi viikkoa hätätilan julistamisen jälkeen uhriksi joutui ensimmäinen valkoinen.


title: Mau-mau-kapina

text: Useat Nairobin keskuskomitean jäsenet joutuivatkin vankilaan, mutta järjestö oli liian syvällä yhteiskunnassa, jotta sitä olisi voitu tukahduttaa pelkästään ihmisiä vangitsemalla. Paikalliset komiteat vastasivat pidätyksiin hyökkäämällä valkoisten uudisasukkaiden sekä esivallalle lojaalien afrikkalaisten kimppuun ja turmelemalla näiden omaisuutta. Toisaalta eräät uudisasukkaat pitivät kaikkia kikujuja vihollisina ja katsoivat oikeudekseen kiduttaa ja surmata näitä ilman oikeudenkäyntiä. Tämä luonnollisestikin vain pahensi yleistä katkeruutta ja väkivaltaisuutta.


title: Mau-mau-kapina

text: Operaatio Jock Scottin ensimmäisenä päivänä Keniaan lennätettiin Lähi-idästä pataljoona Lancashiren ampujarykmentin sotilaita. Keniassa jo ollut Kuninkaan afrikkalaisen kiväärirykmentin toinen pataljoona sai vahvistuksia Ugandasta ja Tanganjikasta (nykyisestä Tansaniasta). Kuninkaalliset ilmavoimat lähettivät lentäjiä ja Handley Page Hastings -joukkojenkuljetuskoneita. Mombasan satamaan saapui risteilijä "Kenya" mukanaan kuninkaallista merijalkaväkeä. Myös muiden joukko-osastojen, kuten Kuninkaallisen Ylämaan rykmentin, sotilaita osallistui taisteluihin. Kaikkiaan Keniassa ehti sotia noin 55 000 brittisotilasta.


title: Mau-mau-kapina

text: Aluksi brittisotilailla oli vähänlaisesti tietoa mau-maun todellisesta organisaatiosta ja miesvahvuudesta. Korkeimmat upseerit pitivät mau-mau-kapinaa merkityksettömänä, ainakin samanaikaiseen Malakan sissisotaan verrattuna. Brittisotilaat eivät aina osanneet tai vaivautuneet erottamaan esivallalle lojaaleja siviilejä mau-mau-sisseistä, vaan tappoivat tai pahoinpitelivät kenet tahansa afrikkalaisen. Eräiden väitetään jopa keränneen kapinallisten irti leikattuja oikeita käsiä viiden shillingin maksua vastaan.


title: Mau-mau-kapina

text: Tammikuussa 1953 Vapausneuvostoksi ("Council of Freedom") uudelleenjärjestäytynyt keskuskomitea julisti vapaussodan alkaneeksi. Toisin kuin useimmat aikansa vapaussodat, tämä oli ennen muuta kaupunkityöväestön kapina, jota johtamassa ei ollut sosialistisia älykköradikaaleja. Salaisten komiteoiden verkosto oli määrä organisoida kapinallisarmeijan passiiviseksi siiveksi, joka toimi huolto-, aseidenhankinta- ja värväysosastona. Sodankäynnistä huolehti aktiivinen siipi, ns. maa- ja vapausarmeijat ("Land and Freedom Armies"), koska viljelysmaa ja vapaus olivat kikujujen tärkeimmät poliittiset tavoitteet. Maa- ja vapausarmeijojen aseina olivat keihäät, pitkät "simi"-miekat, sarvikuononnahasta tehdyt "kiboko"-ruoskat ja machete-viidakkovesuria muistuttava raivausveitsi "panga". Erityisen suosittu ase oli juuri panga, joka on Afrikan oloissa laajalti käytetty ja saatavissa oleva taloustyökalu. Ampuma-aseita maa-armeijalla oli vain viitisen sataa, ja myös kotitekoisia tuliaseita koetettiin valmistaa, mutta useimmat olivat vaarallisempia ampujalle kuin maalille.


title: Mau-mau-kapina

text: Sodanjulistus näyttää olleen vapausneuvoston äkkiväärimpien ainesten painostuksesta tehty strateginen virhe. Selkeää sotasuunnitelmaa ei ollut, sissisotaan koulutettuja sotilaita ei liioin, ajanmukainen aseistus puuttui ja kannatus tuli ainoastaan niiltä heimoilta, joilta valkoiset uudisasukkaat olivat rohmunneet maat. Brittisotilaiden vähälukuisuus, kansan tuki ja siirtomaaherrojen huono tiedustelu antoivat kuitenkin mau-maulle etulyöntiaseman vuoden 1953 alkupuolella. Suuret sissijoukot saattoivat liikkua vapaasti Aberdare-vuoriston ja Mount Kenyan alueiden ylänkötukikohdistaan surmaamaan yhteistoimintamiehiä ja hyökkäämään poliisin ja kodinturvajoukkojen syrjäisille vartioasemille. Yli 2 000 esivallalle kuuliaisen kikujun arvellaan saaneen surmansa: näiden joukossa oli monia varakkaita maanomistajia. Mau-mau iski öisin. Tavallisesti kohteina olivat syrjäiset maatilat, mutta myös nairobilaiset esikaupunkikodit. Vain tuliaseiden puuttuminen esti mau-mauta aiheuttamasta poliisille ja uudisasukkaille vakavia vahinkoja, ja se lienee ratkaissut sodan lopputuloksen.


title: Mau-mau-kapina

text: Maa- ja vapausarmeijoilla oli piilo- ja tähystyspaikkoja sekä tarvike- ja asevarastoja. Silti kalustosta oli pulaa. Mount Kenyan metsissä sijaitsevat piilopaikat suojattiin yksinkertaisilla ansakuopilla. Kapinalliset organisoivat toimintansa soluittain, mutta monet asejoukkiot käyttivät myös brittiarmeijan tapaisia sotilasarvoja ja joukko-osastoja. Oli myös omia tuomareita ja tuomioistuimia, jotka rankaisivat virheisiin syyllistyneitä mau-mau-sotilaita sakoilla ja muilla seuraamuksilla. Erityisesti Mau-mauhun kuulumattomien henkilöiden kanssa veljeileminen oli rangaistava rikos. Mau-mau-osastot olivat keskimäärin sadan miehen suuruisia. Kapinalla ei ollut kovin selvää johtoa, eivätkä erilliset osastotkaan juuri koordinoineet toimiaan. Aktiivisen siiven johtajista tärkeimpiä olivat Stanley Mathenge, Mount Kenyan mau-maun johtaja Waruhiu Itote (”General China”) ja Aberdarin metsän mau-mau-johtaja Dedan Kimathi.


title: Mau-mau-kapina

text: Tammikuun 24. päivänä 1953 joukko mau-mau-sissejä, jotka saattoivat olla uhriensa entisiä palvelijoita, surmasi panga-veitsillä Ruckin valkoisen viljelijäperheen – isän, äidin ja kuusivuotiaan pojan – näiden maatilalla. Valkoiset reagoivat tähän verityöhön raivokkaasti. Monet näistä ylempää keskiluokkaa edustaneista briteistä antoivat saman tien potkut kaikille kikujupalvelijoilleen pelätessään heidän olevan mau-maun kannattajia. Uudisasukkaat, niin miehet kuin naisetkin, aseistautuivat hankkien tuliaseita tarvittaessa vaikka salakuljettamalla, ja eräät suorastaan linnoittivat maatilansa. Monet liittyivät aseellisiin vapaaehtoisyksiköihin, kuten Kenian poliisireserviin tai kodinturvajoukkojen luonteiseen Kenian rykmenttiin.


title: Mau-mau-kapina

text: Myös siirtomaaviranomaiset ryhtyivät toimenpiteisiin kikujuja vastaan. He pitivät Kikuyu Central Association -järjestöä kapinaliikkeen poliittisena siipenä ja kielsivät ankarien rangaistusten uhalla ketään mustaa kantamasta asetta tai olemasta missään yhteydessä mau-mau-sisseihin. Toukokuussa 1953 Kikuyu Home Guardista tuli virallinen osa turvallisuusjoukkoja ja mau-maun vastaisen taistelun ydinjoukko. Sen sotilaat olivat tavallisesti brittien liittolaisina toimivien heimojen jäseniä tai kristinuskoon kääntyneitä afrikkalaisia. Yksikkö organisoi oman vakoojaverkoston ja teki rankaisuretkiä mau-mau-mielisinä pitämilleen alueille.


title: Mau-mau-kapina

text: 25.–26. maaliskuuta 1953 kolmisen tuhatta kapinallista hyökkäsi Larin kylään, jonka asukkaat olivat englantilaismielisiä. Noin 70 siviiliä silvottiin hengiltä, useimmat muilla alueilla palveluksessa olleiden Kikuyu Home Guard -kodinturvajoukon sotilaiden vaimoja ja lapsia. Verilöyly sai suurta julkisuutta brittiläisissä tiedotusvälineissä, ja julkinen mielikuva mau-mau-kapinallisista verenhimoisina villeinä vahvistui. Seuraavien viikkojen aikana poliisi ja kodinturvajoukot surmasivat satoja kapinallisiksi epäiltyjä.


title: Mau-mau-kapina

text: Huhtikuussa 1953 perustettiin kamba-heimon kapinallinen keskuskomitea "Kamba Central Committee". Kamba-heimon kapinalliset olivat kaikki rautatieläisiä, ja käytännöllisesti katsoen koko rautatietyöläistö oli heidän hallinnassaan. Kambat olivat myös määräävässä asemassa armeijan ja poliisin afrikkalaisyksiköissä. Samaan aikaan Narokin alueella ilmeni maasaiheimoon kuuluvien kapinallisjoukkojen toimintaa, jonka ehkäisytoimiin komennetut sotilaat ja poliisit kuitenkin nopeasti nujersivat.


title: Mau-mau-kapina

text: Vaikka poliisi vangitsi suuren joukon aktiiveja huhtikuun 1953 ratsioissa, vapausneuvoston ohjaamat Nairobin komiteat toimittivat edelleen kipeästi kaivattuja täydennyksiä ja uusia alokkaita ylängöillä toimiville maa- ja vapausarmeijoille.


title: Mau-mau-kapina

text: 22. marraskuuta 1953 uutisoitiin, että mau-mau-kapinalliset käyttivät bhang-nimistä huumetta ennen veritekoja kiihottaakseen väkivallanhimoaan.


title: Mau-mau-kapina

text: Ymmärrettyään, millainen kapinallisuuden lähde ”rasvanahkatyöväen” ammattiliitot olivat, siirtomaahallitus perusti oman rekisteröityjen ammattiliittojen unionin (Kenya Federation of Registered Trade Unions, KFRTU), jonka tavoitteena oli kerätä piiriinsä erityisesti valkokaulustyöläisiä ja maltillistaa afrikkalaisten keskuudessa vallitsevaa poliittista ilmapiiriä. Vuoden 1953 lopussa KFRTU:lla oli luo-heimoon kuuluva pääsihteeri, joka oli kenialainen kansallismielinen, mutta vastusti mau-mau-kapinaa. Vuoden 1954 alussa KFRTU rikkoi keskuskomitean alullepaneman yleislakon.


title: Mau-mau-kapina

text: Kesäkuussa 1953 kenraali George Erskine saapui Keniaan ja ryhtyi johtamaan operatiivista toimintaa, jolloin brittien sodankäynti tehostui. Brittien puolelle palkattiin 20 000 uutta mustaa sotilasta, jotka pantiin sissien tukialueiden ”puhdistuksiin”. Kikujureservaatit julistettiin ”erityisalueiksi”: kuka tahansa, joka näillä alueilla ei noudattanut pysähtymiskomentoa, voitiin ampua heti. Tällä tekosyyllä ammuttiin usein epäiltyjä. Aberdare-vuoret ja Mount Kenya taas olivat ”kiellettyjä alueita”, joilta tavatut afrikkalaiset ammuttiin paikalla. Siirtomaahallitus loi myös ns. valejoukkoja ("pseudo-gangs"), jotka oli koottu vihkimysvaloistaan vapautetuista mau-mau-luopioista ja brittien afrikkalaisista liittolaisista, joita komensivat valkoiset upseerit. Valejoukot pyrkivät soluttamaan mau-maun rivit ja tekivät iskuja niiden selustaan. Niihin kuului myös valkoisia vapaaehtoisia, jotka koettivat naamioitua afrikkalaisiksi. Vuoden 1953 lopussa turvallisuusjoukot pyyhkivät Aberdaren metsän läpi niin sanotussa operaatio Blitzissä ja vangitsivat ja surmasivat 125 sissiä. Laajamittaisista hyökkäyksistä huolimatta britit tunsivat olevansa avuttomia päälle vyöryvää kapinaliikettä vastaan.


title: Mau-mau-kapina

text: Mau-mau-liikkeen vastarinta kukistettiin lopullisesti vuoden 1956 loppuun mennessä. Taisteluissa sai surmansa liki 8 000 afrikkalaista ja 5 000 siirtomaa-armeijan miestä. Taistelu tuli Britannialle kalliiksi myös taloudellisesti, ja he olivat sen jälkeen valmiita neuvottelemaan Kenian kansallisten johtajien kanssa.


title: Jennifer Lopez

text: Jennifer Lynn Lopez (s. 24. heinäkuuta 1969 Bronx, New York), tunnetaan myös taiteilijanimellään J.Lo, on yhdysvaltalainen laulaja, näyttelijä, tanssija, tuottaja ja muoti-ikoni. Hän puhuu sujuvasti englantia ja espanjaa. Hänen vanhempansa ovat kotoisin Puerto Ricosta.


title: Jennifer Lopez

text: Lopezin ura alkoi tanssijana television komediasarjassa "In Living Color" ja myöhemmin hän sai tunnustusta vuoden 1995 toimintatrilleristä "Junakytät". Lopezin ensimmäinen päärooli oli elämäkerrallisessa draamaelokuvassa "Selena" (1997), mistä hän sai erinomaisen näyttelijättären ALMA-palkinnon. Toisen ALMA-palkintonsa hän sai suorituksestaan rikoselokuvassa "Mieletön juttu" (1998). Lopez on näytellyt lisäksi monissa muissa elokuvissa, muun muassa "Häät mielessä" (2001), "Unelmien Manhattan" (2002), "Saanko luvan?" (2004), "Anoppi on pahin" (2005) ja "Varasuunnitelma" (2010).


title: Jennifer Lopez

text: Lopez sai näkyvyyttä musiikkiteollisuudessa esikoisalbuminsa, "On the 6" (1999), julkaisun jälkeen. Albumilta julkaistu kappale "If You Had My Love" menestyi monessa maassa ja se myi kultaa muun muassa Sveitsissä, Saksassa ja Ranskassa sekä platinaa Yhdysvalloissa ja Australiassa.


title: Jennifer Lopez

text: Lopez johti aikakauslehti "People en Español" "100 vaikutusvaltaisinta latinalaisamerikkalaista" -listaa helmikuussa 2007. Musiikin ja näyttelemisen lisäksi Lopez on suunnitellut vaatteita ja monia hajuvesiä. Viihdeteollisuuden ulkopuolella hän puolustaa ihmisoikeuksia, (lasten)rokotteita ja tukee Children's Hospital Los Angelesia.


title: Jennifer Lopez

text: People-lehti nimesi keväällä 2011 Jennifer Lopezin maailman kauneimmaksi naiseksi.


title: Jennifer Lopez

text: Lopez sai 20. kesäkuuta 2013 oman tähtensä Hollywood Walk of Famelle. Se oli järjestyksessään Walk of Famen 2500. tähti.


title: Jennifer Lopez

text: Lopez syntyi Bronxissa, New Yorkissa, ja kasvoi Blackrock Avenuella New Yorkin Castle Hillin kaupunginosassa. Hänellä on kaksi sisarusta, Lynda ja Leslie. Lopez kasvatettiin katolilaiseksi ja hän opiskeli katolilaisissa oppilaitoksissa, muun muassa Bronxin tyttökoulussa Preston High Schoolissa. Lopez rahoitti omat laulu- ja tanssituntinsa 19-vuotiaasta saakka ja käytyään Baruch Collegea yhden lukukauden ajan, hän jakoi aikansa notaarina työskentelemisen, tanssituntien ja Manhattanin yökerhojen tanssiesitysten välillä. Vastoin vanhempiensa tahtoa, Lopez muutti pois kotoa ja nukkui tanssistudion lattialla siihen asti, että pystyi maksamaan tanssijan työllään vuokraa. Käytyään lukuisissa koe-esiintymisissä, hän pääsi tanssijaksi rap-musiikkivideoille ja taustatanssijaksi New Kids on the Block -bändille. Myöhemmin Lopezista tuli "Fly Girl" television komediasarjaan "Living In Color" vuonna 1990 ja Janet Jacksonin taustatanssija.


title: Jennifer Lopez

text: Lopezin esikoisalbumi "On the 6" julkaistiin Yhdysvalloissa 1. kesäkuuta 1999 ja Euroopassa 5. kesäkuuta 1999 ja se oli kymmenen parhaan joukossa "Billboard 200" -listalla. Albumin nimi viittaa metrolinjaan 6, jota Lopez käytti asuessaan Castle Hillissä. "On the 6" -albumin esikoissingle "If You Had My Love" julkaistiin 11. toukokuuta 1999 ja se sijoittui ensimmäiseksi "Billboard Hot 100" -listalla. Singleä myytiin Australiassa ja Yhdysvalloissa platinaa sekä kultaa muun muassa Ranskassa, Saksassa ja Sveitsissä. Toinen albumilta julkaistu single oli espanjankielinen duetto "No Me Ames", jonka lauloivat Lopez ja Marc Anthony. Vaikka kappale julkaistiin vain Latinalaisen Amerikan radioissa, se sijoittui ensimmäiseksi "Billboard Hot Latin Tracks" -listalla. Albumin kolmas single "Waiting for Tonight" julkaistiin 28. kesäkuuta 1999 ja se sijoittui "Billboard Hot 100" -listalla kahdeksanneksi.


title: Jennifer Lopez

text: "On the 6" -albumilla oli mukana vierailevia artisteja kuten Big Punisher ja Fat Joe kappaleella "Feelin' So Good". Albumin viimeinen single oli "Let's Get Loud", joka julkaistiin 15. kesäkuuta 2000. Lopez oli kappaleella ehdokkaana "Best Dance Recording" -kategoriassa vuoden 2001 Grammy Awardsissa. Edellisenä vuonna hän oli ehdokkaana samassa kategoriassa kappaleellaan "Waiting for Tonight".


title: Jennifer Lopez

text: Lopezin toinen studioalbumi, J. Lo, julkaistiin 23. tammikuuta 2001 ja se sijoittui kärkeen ensimmäisellä listaviikollaan. Albumi oli urbaanimpi kuin Lopezin esikoisalbumi "On the 6". Kun "Häät mielessä" -elokuva, jossa Lopez oli mukana, saavutti ensimmäisen sijan vähän myöhemmin, Lopezista tuli ensimmäinen naisnäyttelijä-laulaja, jonka elokuva ja albumi ovat olleet sijalla yksi samalla viikolla. "J. Lo:n" ensimmäinen single, "Love Don't Cost a Thing", oli Lopezin ensimmäinen Iso-Britannian singlelistan kärjessä ollut kappale. Kappale sijoittui myös viiden parhaan joukkoon Yhdysvaltojen Billboard Hot 100 -listalla. Albumin seuraava single oli "Play", joka sijoittui samalla listalla kahdenkymmenen parhaan joukkoon ja kolmanneksi Iso-Britanniassa. Kaksi seuraavaa singleä, "I'm Real" ja "Ain't It Funny" sijoittuivat myös singlelistoille. Lopez pyysi The Inc. Recordsia tekemään kappaleista remix-versiot, joilla olivat mukana rap-artistit Ja Rule, joka oli mukana molemmissa kappaleissa, ja Cadillac Tah, joka oli mukana "Aint It Funny" -kappaleen remix-versiossa. Kummatkin remix-versiot olivat Billboard Hot 100 -listalla muutaman viikon. Lopez julkaisi "J. Lo" -albumin uudelleen 32. syntymäpäivänään, jolloin albumilla oli mukana "I'm Real" -kappaleen remix-versio bonusraitana. "Que Ironian" menestyksen ansiosta myös "Si Ya Se Acabó" julkaistiin Espanjassa. Vuonna 2001 Lopez esiintyi kiertueellaan "Let's Get Loud "Live in Puerto Rico" Concert" -konsertissa.


title: Jennifer Lopez

text: "J. Lo" -albumin uudelleen julkaisun menestyksen jälkeen Lopez päätti omistaa kokonaisen albumin remix-versioille. 5. helmikuuta 2002 julkaistiin "J to that L-O!: The Remixes" -albumi ja se sijoittui ensimmäisellä listaviikollaan Billboard 200 -listan kärkeen. Albumista tuli historian ensimmäinen listan kärjessä ollut remix-albumi. "J to that L-O!: The Remixes" -albumilla esiintyivät Lopezin lisäksi P. Diddy, Fat Joe ja Nas, ja kappaleet olivat harvinaisia aiempien singlejen tanssi- ja hip hop -versioita. Albumi on kaikkien aikojen neljänneksi myydyin remix-albumi historiassa Michael Jacksonin "", The Beatlesin "Love" ja Madonnan "You Can Dance" -albumien jälkeen.


title: Jennifer Lopez

text: Lopez julkaisi kolmannen studioalbuminsa, "This Is Me... Then", 26. marraskuuta 2002. Albumi sijoittui Billboard 200 -listan sijalle kaksi ja siltä julkaistiin neljä singleä: "Jenny from the Block", "All I Have", "I'm Glad" ja "Baby I Love U!". "This Is Me... Then" -albumilla oli cover-versio Carly Simonin vuoden 1978 kappaleesta "You Belong To Me".


title: Jennifer Lopez

text: Oltuaan vuoden pois musiikkialalta, Lopez julkaisi neljännen studioalbuminsa, "Rebirth", 1. maaliskuuta 2005. Vaikka albumi nousi ensimmäisellä listaviikollaan Billboard 200 -listan sijalle kaksi, se putosi nopeasti listalta. "Rebirth"-albumilta julkaistu single "Get Right" nousi Yhdysvalloissa 15 parhaan joukkoon ja sitä myytiin kultaa. "Get Right" menestyi hyvin myös Iso-Britanniassa, ollen Lopezin toinen singlelistan kärjessä ollut kappale siellä. Toinen albumilta julkaistu single, "Hold You Down", jolla oli mukana Fat Joe, oli Yhdysvaltojen Billboard Hot 100 -listan sijalla 64, mutta nousi Iso-Britanniassa kuudenneksi ja Australiassa kahdenkymmenen parhaan joukkoon. "Cherry Pie" -kappaleen suunniteltu julkaisuaika oli loppuvuodesta 2005, mutta kappaleen videon teko peruttiin. Kappale julkaistiin kuitenkin Espanjan radiokanavilla. "Rebirth" -albumia myytiin platinaa Yhdysvalloissa.


title: Jennifer Lopez

text: Lopez oli mukana LL Cool J:n kappaleella "Control Myself", joka julkaistiin 1. helmikuuta 2006. Kappale nousi neljänneksi Yhdysvaltojen Billboard Hot 100 -listalla ja toiseksi Iso-Britannian singlelistalla. "Control Myself" oli siten Lopezin ensimmäinen sijalla yksi ollut kappale kolmeen vuoteen Yhdysvalloissa.


title: Jennifer Lopez

text: Lopez julkaisi ensimmäisen täyspitkän espanjankielisen albuminsa, "Como ama una Mujer", maaliskuussa 2007. Hänen aviomiehensä, laulaja Marc Anthony, tuotti albumin Estefanon kanssa "Qué Hiciste" -kappaletta lukuun ottamatta, jonka Anthony tuotti yhdessä Julio Reyesin kanssa. "Como ama una Mujer" sijoittui Billboard 200 -albumilistalla parhaimmillaan sijalle kymmenen ja ensimmäiseksi U.S. Top Latin Albums -listalla neljänä peräkkäisenä viikkona ja U.S. Latin Pop Albums - listalla seitsemänä peräkkäisenä viikkona. Albumi menestyi hyvin myös Euroopassa, ollen parhaimmillaan albumilistan sijalla kolme. "Como ama una Mujer" -albumin ensimmäinen single, "Qué Hiciste" (suomeksi "Mitä sinä teit"), julkaistiin virallisesti radioissa tammikuussa 2007. Kappale sijoittui parhaimmillaan Latin Songs -listalla ensimmäiseksi ja Latin Pop Songs -listan sijalle kuusi. "Qué Hiciste" oli myös kahdenkymmenen parhaan joukossa European Hot 100 -listalla. Toinen albumilta julkaistu single oli "Me Haces Falta" ja kolmas "Por Arriesgarnos", joka on Lopezin ja Anthonyn duetto. Lopez voitti vuoden 2007 American Music Awards -tapahtumassa "Favorite Latin Artist" -palkinnon.


title: Jennifer Lopez

text: 24. heinäkuuta 2007 "Billboard"-lehti ilmoitti, että Lopez ja Anthony tekisivät yhdessä "Juntos en Concierto" -kiertueen, joka alkaisi New Jerseyssä 29. syyskuuta 2007. Kiertueella esitettiin Lopezin uusimpia ja vanhempia kappaleita sekä espanjalaista musiikkia. 28. syyskuuta 2007 Mark G. Etess Arenalla ja päättyi Miamissa American Airlines Arenalla 7. marraskuuta 2007.


title: Jennifer Lopez

text: Lopezin kaiken kaikkiaan kuudes studioalbumi, "Brave", julkaistiin 9. lokakuuta 2007, kuusi kuukautta "Como ama una Mujer" -albumin julkaisun jälkeen. Lopez teki albumilla yhteistyötä Midi Mafian, J. R. Rotemin, Lynnin ja Waden sekä Ryan Tedderin kanssa. Aiemmin, 26. elokuuta 2007, ABC oli esittänyt mainoksen Täydelliset naiset -televisiosarjan neljännestä tuotantokaudesta, jossa kuultiin pätkä "Mile in These Shoes" -kappaleesta. Ensimmäinen "Brave"-albumilta julkaistu single oli "Do It Well" ja se sijoittui kahdenkymmenen parhaan joukkoon monissa maissa, esimerkiksi Iso-Britanniassa se nousi parhaimmillaan sijalle yksitoista. Albumin seuraava single, "Hold It, Don't Drop It", julkaistiin vain muutamalla alueella Euroopassa. Kappale sijoittui Yhdysvaltojen Dance/Club Play Songs -listalla parhaimmillaan sijalle yksi ja Iso-Britannian singlelistan sijalle 72. "Brave"-albumin kolmantena singlenä aiottiin julkaista albumin nimikkokappale "Brave", mutta luultavasti albumin alhaisten myyntilukujen vuoksi singleä ei julkaistu.


title: Jennifer Lopez

text: Lopez oli työskennellyt seitsemännen studioalbuminsa, "Love?", parissa vuodesta 2007 saakka ja sen oli määrä ilmestyä kesällä 2010. Lokakuussa 2009 kappale "Fresh Out the Oven", jolla oli mukana rap-artisti Pitbull, julkaistiin Internetissä, mutta levy-yhtiö ilmoitti, ettei se ollut virallinen single. "Love?"-albumin ensimmäinen single, "Louboutins", julkaistiin 23. marraskuuta 2009, jonka jälkeen Lopez esitti kappaleen myös vuoden 2009 American Music Awards -tapahtumassa. Helmikuussa 2010 kerrottiin, että Lopezin ja Epic Recordsin tiet olivat eronneet. Lopezin manageri, Benny Medina, vahvisti tiedon sanoen: "Jenniferillä oli hyvä suhde Sony Music Groupin kanssa ja he ovat jakaneet monta onnistumista yhdessä, mutta nyt oli oikea aika tehdä muutos, joka palvelee parhaiten hänen uransa suuntaa näyttelijänä ja laulajana, hän on kiitollinen ja arvostaa kaikkia Sonylla kaikesta, mitä he ovat tehneet yhdessä." Myöhemmin Lopez kertoi löytäneensä uuden "kodin" albumilleen ja että albumi julkaistaisiin kesällä 2010. Vähän sen jälkeen, kun Lopez oli nähty keskustelemassa Island Recordsin puheenjohtajan ja toimitusjohtajan L. A. Reidin kanssa, 19. maaliskuuta 2010 vahvistettiin, että Lopez oli tehnyt levytyssopimuksen Island Recordsin kanssa ja että hän työsti parhaillaan uutta materiaalia "Love?"-albumia varten. Tammikuussa 2011 Lopez julkaisi uuden singlen, "On the Floor", jolla oli mukana Pitbull. Kappale menestyi hyvin maailmanlaajuisesti, se sijoittui esimerkiksi Iso-Britannian singlelistan sijalle yksi ja Suomessa kappale oli ensimmäisenä seitsemän viikkoa peräkkäin. Kappale on tällä hetkellä myös YouTuben kolmanneksi katsotuin video. Albumi "Love?" julkaistiin 3. toukokuuta 2011.


title: Jennifer Lopez

text: Lopezin ensimmäinen näyttelijän työ televisiossa oli Fox:n televisiosarjassa "South Central". Lisäksi hän vieraili "Second Chances" ja "Hotel Malibu" -sarjoissa. Myöhemmin hän esiintyi televisioelokuvassa "Nurses on the Line: The Crash of Flight 7". Lopezin ensimmäinen suurempi rooli oli Gregory Navan vuoden 1995 draamassa "Siirtolaiset", jossa hän näytteli nuorta Mariaa. Sittemmin hän näytteli muun muassa toimintaelokuvassa "Junakytät" (1995), Francis Ford Coppolan komediassa "Jack" (1996) ja "Verta ja viiniä" -trillerissä (1996).


title: Jennifer Lopez

text: Lopezin suurin rooli siihen mennessä oli päärooli elokuvassa "Selena" (1995). Hän sai kehuja suorituksestaan, kuten Golden Globen "Paras naispääosa musikaali- tai komediaelokuvassa" -palkinnon. Samana vuonna Lopez näytteli myös kahdessa muussa elokuvassa, kuten Terri Floresin roolia elokuvassa "Anakonda". Elokuvan lipputulot olivat vaatimattomat eikä se saanut hyviä arvosteluja kriitikoilta. Seuraavaksi Lopez nähtiin pääroolissa vuoden 1997 rikoselokuvassa "U-käännös helvettiin".


title: Jennifer Lopez

text: Vuonna 1998 Lopez näytteli yhden kehutuimmista rooleistaan rikoselokuvassa "Mieletön juttu", jossa hän näyttelee Karen Siscoa. Lopez sai hyviä arvosteluja suorituksestaan ja hänestä tuli ensimmäinen latinonäyttelijätär, joka sai roolistaan yli $1 miljoonan. Samana vuonna Lopez antoi äänensä Aztecalle tietokoneanimaatioelokuvassa "Antz – Muurahaizet". Vuonna 2000 Lopez näytteli psykologisessa trillerissä "The Cell", jossa hän esitti Catherine Deanea, lapsipsykologia, joka käyttää virtuaalitodellisuutta päästäkseen potilaidensa mieliin saadakseen heidät pois koomasta. Elokuva julkaistiin elokuussa 2000. Seuraavana vuonna Lopez piti taukoa näyttelemisestä keskittyäkseen musiikkiuraansa.


title: Jennifer Lopez

text: Vuonna 2001 Lopez näytteli romanttisessa komediassa "Häät mielessä". Elokuva oli ilmestymisviikollaan sijalla yksi, mikä teki Lopezista ensimmäisen näyttelijän ja laulajan historiassa, jolla on ollut sekä elokuva että albumi, "J. Lo", sijalla yksi. Hänen seuraavat roolinsa olivat yliluonnollisessa romanttisessa draamassa "Angel Eyes" (2001) ja trillerissä "Viimeiseen pisaraan" (2002). Kumpikaan elokuvista ei kerännyt merkittävästi katsojia ja ne saivat kriittisen vastaanoton kriitikoilta. Samana vuonna Lopez näytteli yhdessä Ralph Fiennesin kanssa romanttisessa elokuvassa "Unelmien Manhattan", jossa Lopez näyttelee Marisa Venturaa, Bronxissa asuvaa yksinhuoltajaäitiä, joka ansaitsee elantonsa siivoamalla huoneita ylellisessä Manhattan-hotellissa ja jota poliitikko erehtyy luulemaan seurapiirihenkilöksi. "Unelmien Manhattan" oli avausviikollaan sijalla yksi. "New York Times" vertasi elokuvan juonta Lopezin lauluun "Jenny from the Block".


title: Jennifer Lopez

text: Vuonna 2003 Lopez näytteli Ben Affleckin kanssa romanttisessa komediassa "Gigli – rajua rakkautta", joka keräsi vain vähän lipputuloja. Vuonna 2004 Lopez näytteli Jeania, kadoksissa ollutta miniää, draamaelokuvassa "Kesken jäänyt elämä" ja seuraavana vuonna hän oli mukana elokuvassa "Saanko Luvan?". Samana vuonna Lopez oli mukana myös romanttisessa elokuvassa "Anoppi on pahin", jossa hän näyttelee Charlie Cantilinia. Kaksi Lopezin tuottamaa elokuvaa otettiin hyvin vastaan elokuvajuhlilla: "King of Salsa" (2006) Toronton elokuvajuhlilla ja "Unohdetut" (2006) Brusselin elokuvajuhlilla. Vuonna 2010 Lopez näytteli Alex O'Loughlinin kanssa romanttisessa komediassa "Varasuunnitelma" ja sen tuotto oli DVD-myynnin lukuun ottaen $90,000,000. Jennifer Lopez on yksi monista vastaavasta tuottajasta Tv-poliisidraamassa Shades of Blue jossa hän myös näyttelee rikostutkija Harlee Santosia. Sarjaa alettiin tehdä 2015- .


title: Jennifer Lopez

text: Lopez on yksi Hollywoodin korkeimmin palkatuista naisnäyttelijöistä ja korkeimmin palkattu latinonaisnäyttelijä Hollywoodin historiassa. Vuosina 2002, 2003 ja 2004 hän oli "The Hollywood Reporter:n" kymmenen parhaimman palkatun naisnäyttelijän listalla. Lopez sai $15 miljoonaa roolistaan elokuvassa "Monster-in-Law". Hänen parhaiten menestyneimmät elokuvansa ovat "Unelmien Manhattan", jonka tuotto oli $94,011,225 ja "Saanko luvan?", jonka tuotto oli $112, 238,000. Vuonna 2007 Lopez oli mukana "Forbes"-lehden "20 rikkainta naista viihdeteollisuudessa" -listalla yhdeksäntenä. Hänen omaisuutensa arveltiin olevan silloin $110 miljoonaa.


title: Jennifer Lopez

text: 27. tammikuuta 2010 ilmoitettiin, että Lopez vierailisi CBS:n komediasarjassa "Ensisilmäyksellä", jossa hän näyttelisi kirjailija Anita Applebya.


title: Jennifer Lopez

text: Lopez näyttelee pääosaa, rikostutkija Harlee Santosia tammikuussa 2016 alkaneessa NBC:n rikosdraamasarjassa "Shades of Blue".


title: Jennifer Lopez

text: Lopez lanseerasi vaatemalliston vuonna 2003. Malliston nimeksi tuli JLO by Jennifer Lopez ja siihen kuului erilaisia naisten vaatteita, kuten farkkuja, t-paitoja, takkeja, vöitä, käsilaukkuja ja alusvaatteita sekä koru- ja asustemallistot, johon kuului muun muassa hattuja, käsineitä ja huiveja. Lopez osallistui Louis Vuittonin Winter 2003 -kampanjaan ja vuonna 2005 hän toi markkinoille uuden vaatemalliston, Sweetface. Vuonna 2007 Lopez lopetti JLO by Jennifer Lopez -malliston ja lanseerasi uuden, nuorille suunnatun malliston, JustSweet. Hänen vaatemallistonsa ovat olleet mukana New Yorkin Fashion Week -tapahtumissa.


title: Jennifer Lopez

text: Turkisten käyttö sekä Lopezin vaatemallistoissa että hänen omassa pukeutumisessaan on aiheuttanut halveksuntaa eläinten oikeuksia puolustavien joukossa. Los Angelesin "Mother-in-Law"-elokuvan ensi-illassa yli 100 protestoijaa People for the Ethical Treatment of Animals -järjestöstä piti mielenosoituksen korostaakseen asiaansa.


title: Jennifer Lopez

text: 12. huhtikuuta 2002 Lopez avasi kuubalaisen ravintolan, Madre's, Pasadenaan.


title: Jennifer Lopez

text: Lopez laajensi hajuvesiteollisuuteen tuomalla markkinoille ensimmäisen hajuvetensä, "Glow by J.Lo", vuonna 2002. Samana vuonna hän loi rajoitetun erän "Glow"-hajuveden sivutuotetta, "Miami Glow by J.Lo", kunnianosoituksena ottokotikaupungilleen Miamille. Lopez toi markkinoille myös "Glow"-tuotesarjan, johon kuului vartalovoiteita ja itseruskettavia tuotteita. Lokakuussa 2003 Lopez esitteli "Still"-hajuveden ja vuonna 2005 tuoksun nimeltä "Live by Jennifer Lopez". Vuoden 2006 ystävänpäivänä markkinoille tuli "Glow"-hajuveden toinen sivutuote, "Love at First Glow by J.Lo". Lopezin seuraava tuoksu, "Live Luxe", ilmestyi elokuussa 2006 ja sitä seurasi "Glow After Dark" tammikuussa 2007. Niitä seuranneet tuoksut, "Deseo" ja "Deseo Forever", esiteltiin aasialaisilla markkinoilla ja silloin ilmestyi myös ensimmäinen miestentuoksu, "Deseo for men". Vuonna 2008 ilmestyi hajuvesi "Live Platinum". Helmikuussa 2009 Lopez toi markkinoille "Sunkissed Glow" -tuoksun ja saman vuoden lokakuussa ilmestyi hajuvesi "My Glow". Syksyllä 2010 markkinoille tuli "Love & Glamour" -hajuvesi ja "L.A.Glow".


title: Jennifer Lopez

text: Lopez omistaa elokuva- ja televisioyhtiön Nuyorican Productions, jonka hän perusti yhdessä managerinsa Benny Medinan kanssa. Medinan oli tarkoitus saada puolet yhtiön tuotosta, mutta Lopez erosi Medinasta pian yrityksen perustamisen jälkeen. Myöhemmin he paransivat liikesuhteensa.


title: Jennifer Lopez

text: Kesäkuussa 2010, Ellen DeGeneresin jätettyä "American Idol" -sarjan tuomarointitehtävät, ilmoitettiin, että Jennifer Lopezia oli pyydetty tuomariksi sarjan 10:nelle tuotantokaudelle. Myöhemmin kuitenkin kerrottiin, että Lopezista ei kuitenkaan tulisi tuomaria hänen "kohtuuttomien vaatimustensa" vuoksi. "Idol"-tuottaja Nigel Lythgoe vastasi väitteeseen sanoen, että "Jennifer ei ole diiva, olen työskennellyt hänen kanssaan muutamassa tilaisuudessa ja en ole koskaan tähän mennessä nähnyt häntä diivana." Lythgoe ei kuitenkaan kumonnut tai vahvistanut huhuja koskien Lopezin ja muiden "Idol"-tuottajien välisiä sopimusneuvotteluja. Sittemmin kerrottiin, että sekä Lopezille ja hänen aviomiehelleen, Marc Anthonylle, harkittiin osia "The X Factor:ssa" heidän latino- ja kansainvälisten markkinoiden viehätyksensä vuoksi. Lopezin osallistuminen "The X Factor" -ohjelmaan suljettiin kuitenkin pois, kun ilmoitettiin, että Lopez oli hyväksynyt tarjouksen toimia "Idol"-sarjan kymmenennen tuotantokauden tuomarina. Tieto vahvistettiin virallisesti 22. syyskuuta 2010.


title: Jennifer Lopez

text: Lopez meni naimisiin laulaja Marc Anthonyn kanssa 5. kesäkuuta 2004. Lopez ja Anthony saivat kaksoset, Emme-tyttären ja Max-pojan, 22. helmikuuta 2008. Jatkuvista riidoista johtuen pari julisti eroavansa 16. heinäkuuta 2011.


title: Jennifer Lopez

text: Lopez on ollut naimisissa kolmesti. Ennen Anthonya, Lopez on ollut naimisissa Ojani Noan ja taustatanssijansa Cris Juddin kanssa. Hän on ollut kihloissa näyttelijä Ben Affleckin kanssa, ja seurustellut raptähti Sean "Diddy" Combsin kanssa.


title: Jennifer Lopez

text: Lopez on Los Angelesin lastensairaalan tukija ja hänelle luovutettiin sairaalan Noche de Niños -gaalassa Children's Humanitarian Award syyskuussa 2004. Lopez vierailee sairaalassa säännöllisesti ja vuonna 2008 hän keräsi sairaalalle varoja osallistumalla Nautica Malibu Triathloniin. Toukokuussa 2009, Lopez perusti The Maribel Foundation -säätiön tukeakseen Los Angelesin lastensairaalaa ja parantaakseen terveydenhuoltoa kansainvälisesti.


title: Jennifer Lopez

text: 14. helmikuuta 2007 Lopez sai "the Artists for Amnesty International" -palkinnon tunnustuksena työstään ohjaajana ja näyttelijänä elokuvassa "Bordertown". Nobelin rauhanpalkinnon voittaja José Ramos-Horta antoi sen hänelle Berliinin elokuvajuhlilla. Hän sai myös erityistunnustuksen ja kiitokset Norma Andradelta, yhdeltä Nuestras Hijas de Regreso a Casa A.C. perustajalta.


title: Jennifer Lopez

text:
Lopez on ollut myös mukana tukemassa hinkuyskän rokotetta. Hän työskentelee Sounds of Pertussisin ja March of Dimes -hyväntekeväisyysjärjestön kanssa lisätäkseen tietoisuutta sairaudesta ja kannustaakseen aikuisten rokottamista estääkseen taudin leviämistä pikkulapsiin.
2014
2015
2016


title: Ville Haapasalo

text: Ville Juhana Haapasalo (, s. 28. helmikuuta 1972 Hollola) on suomalainen näyttelijä ja televisiojuontaja, joka tunnetaan yleisesti Venäjällä ja Suomessa. Haapasalo on erityisen kuuluisa Venäjällä, minkä mukaisesti talouslehti Forbes arvioi hänet vuonna 2013 maan kolmanneksi arvokkaimmaksi kasvoksi.


title: Ville Haapasalo

text: Haapasalo on alun perin kotoisin Hollolasta, ja hän harrasti lapsena teatterinäyttelemistä, jääkiekkoa ja kansantansseja. Hän oli erityisen innostunut näyttelemisen ohella jääkiekosta, jonka lopetti 19-vuotiaana. Kirjoitettuaan ylioppilaaksi lahtelaisesta Salpausselän lukiosta keväällä 1991, Haapasalolla oli aikomuksena lähteä Isoon-Britanniaan pyrkimään teatterikorkeakouluun.


title: Ville Haapasalo

text: Kuultuaan sattumalta samasta opiskelumahdollisuudesta Neuvostoliiton Leningradissa eli nykyisessä Venäjän Pietarissa, päättikin hän lähteä sinne pääsykokeisiin täysin venäjän kieltä taitamattomana. Haapasalo sai opiskelupaikan pietarilaisesta teatteriakatemiasta, jossa hän aloitti opinnot ylioppilasvuotenaan akatemian ensimmäisenä ulkomaalaisena. Haapasalo oppi opiskelujensa aikana venäjän kielen erinomaisesti ääntämistä myöten ja valmistui vuonna 1995.


title: Ville Haapasalo

text: Haapasalosta tuli yhtäkkiä julkisuuden henkilö Venäjällä elokuvan "Metsästyksen kansallisia erikoisuuksia" menestyksen vuoksi. Ensi-ilta oli Sotšin elokuvajuhlilla vuonna 1995. Elokuva oli äärimmäisen pienellä budjetilla valmistettu, mutta suurena yllätyksenä se nousi suosioon, ja on edelleenkin Venäjän kaikkien aikojen katsotuin komedia. Sille valmistui kolme vuotta myöhemmin jatko-osa "Kalastuksen kansallisia erikoisuuksia" (1998), jossa Haapasalolla oli sivuosarooli.


title: Ville Haapasalo

text: Huolimatta suuresta näkyvyydestään Venäjällä, hän pysyi pitkään varsin tuntemattomana Suomessa. Haapasalon voidaan katsoa tulleen kuuluisaksi Suomessakin vuonna 2002 näyteltyään pääosaa venäläisessä elokuvassa "Käki", joka levitettiin Suomenkin markkinoille. Haapasalo palkittiin roolisuorituksestaan Venäjän elokuvataiteen valtionpalkinnolla. Hän sai myös maan valtiontaiteilijan nimikkeen ja oikeuden taiteilijaeläkeeseen Venäjältä.


title: Ville Haapasalo

text: Ensimmäinen Haapasalon isännöimä suomalainen televisio-ohjelma oli "Perjantai-illan unelma", jota esitettiin vuosina 2005–2006. Hän on myös juontanut muun muassa Venäjälle ja Yhdysvaltoihin sijoittuvia matkailusarjoja.


title: Ville Haapasalo

text: Haapasalo on myös teatterinäytellyt esimerkiksi Koko-teatterissa, ja toiminut ääninäyttelijänä muun muassa animaatioelokuvissa "Naapurini Totoro" ja "Itse ilkimys".


title: Ville Haapasalo

text: Haapasalo on naimisissa näyttelijä Saara Hedlundin kanssa, ja heillä on kaksi lasta. Lisäksi Haapasalolla on poika (s. 2009) ohjaaja Tina Barkalajan kanssa.


title: Ville Haapasalo

text: Vuoden 2016 syyskuussa Haapasalo avasi Helsingin Punavuoreen Purpur-nimisen georgialaisen ravintolan. Hän avasi myös toisen Purpur-ravintolan vuoden 2017 lokakuussa Tampereen Frenckelinaukion reunalle.


title: Rinnat

text: Rinnat ovat ihmisen ruumiinosa joka sijaitsee rintakehän päällä. Rinnoista puhuttaessa tarkoitetaankin yleensä naisen rintoja. Yksikkömuodossa sana ”rinta” tarkoittaa suomen kielessä yksittäisen rinnan lisäksi myös rintakehää. Rinnoilla on imetyksen lisäksi merkitystä myös ihmisen seksuaalisuudessa.


title: Rinnat

text: Naisella rinnat kehittyvät murrosiässä. Rintojen kasvu alkaa yksilöstä riippuen 8–13-vuotiaana, mutta ääritapauksissa rintojen kasvu voi alkaa jo kahdeksanvuotiaana tai vasta 14-vuotiaana. Keskimäärin rintojen kasvu alkaa noin 11–12-vuotiaana. Rintojen kehitys etenee kaikilla samantapaisesti, vaikka lopputulos onkin aina erilainen. Aluksi nännien alle ilmaantuvat kovat hernemäiset kyhmyt, jotka alkavat turvota rinnoiksi, kun rintarauhaskudos lisääntyy. Samalla nännit tummenevat ja kasvavat. Seuraavaksi kehittyvät nännit nousevat aluksi omaksi kumpareekseen rintakummun päälle. Rintojen kehityksen loppuessa ne kuitenkin laskevat takaisin samalle tasolle rinnan kanssa yhtenäisiksi rinnoiksi. Rintojen murrosiän kasvuprosessi kestää kokonaisuudessaan noin 4–5 vuotta. Rinnat muuttuvat myöhemmin lisää mahdollisten raskauksien ja vanhenemisen myötä.


title: Rinnat

text: Miehellä on samanlaista rintarauhaskudosta kuin naisella, mutta sitä on paljon vähemmän. Miehelle ei normaalisti kehity samanlaisia ulkonevia pyöreitä rintoja kuin naiselle. Hormonitoiminnan häiriöt ja esimerkiksi jotkin dopingaineet voivat aiheuttaa miehille rintojen kasvua, josta käytetään termiä gynekomastia. Hyvin lihavilla miehillä rintoihin saattaa kertyä runsaasti rasvakudosta.


title: Rinnat

text:
Rinnat sijaitsevat rintakehän päällä. Rinnat ovat ihon peittämät, pehmeät, rasvakudoksen täyttämät elimet, joiden muoto on pohjasta pyöreä ja ulospäin suippeneva. Niiden kärkiosassa on väriltään tummempi, pyöreä nännipiha, jonka keskellä nänni sijaitsee. Nänni on pyöreä ja ulkoneva rinnan osa, jonka päähän rinnan sisällä olevista maitorauhasista lähtevät maitotiehyet avautuvat.
Naisen kehittyneissä rinnoissa on enemmän rasvakudosta kuin miehen tai lasten rinnoissa, jolloin ne ulottuvat selvemmin muun elimistön ulkopuolelle.


title: Rinnat

text: Rintojen koko ja ulkonäkö vaihtelee yksilöittäin erittäin paljon. Joillakin naisilla rinnat ovat huomaamattoman pienet, jollakin ne voivat olla niin suuret, että niistä aiheutuu vakavia terveydellisiä haittoja muun muassa niskan ja hartian seudulle. Rintojen suurennusleikkaukset ovat suhteellisen yleisiä, mutta nykyään esillä ovat olleet myös rintojen pienennysleikkaukset.


title: Rinnat

text: Rintojen muodossa on huomattavaa yksilöllistä ja ikään liittyvää vaihtelua. Rintojen koon ja muodon ratkaisevat ensisijaisesti kehon rasvaprosentti ja lisäksi perintötekijät. Naisilla, joilla on suuret rinnat on yleensä korkeampi estrogeenitaso. Iän myötä on tavallista, että rinnat alkavat roikkua kudosten löystymisen myötä. On tavallista, että rinnat ovat keskenään hieman erinäköisiä ja kokoisia. Naisten rintaliivien koko eli kuppikoko määritellään kahdella komponentilla, rintojen alapuolisen ympärysmitan mukaan ja rintojen alapuolisen ympärysmitan ja rintojen ympäryksen erotuksen mukaan. Rintojen alapuolisen ympärysmitan koko voi vaihdella suuresti noin välillä 55–100 ja erotus ilmoitetaan kirjaimilla, missä aakkosten alkupäästä loppua kohti suuruus kasvaa. A-kuppia pienemmät koot ilmoitetaan AA tai AAA.


title: Rinnat

text: Estrogeeni ja keltarauhashormoni vaikuttavat sukukypsän naisen rintoihin. Kuukautiskierron alussa munasarjoista erittyvä estrogeeni kasvattaa rintojen maitotiehyitä. Kuukautiskierron loppupuolella keltarauhashormoni aiheuttaa rintojen kasvun. Mikäli nainen ei tule raskaaksi, rinnat palautuvat alkuperäiseen kokoonsa.


title: Rinnat

text: Synnytyksen jälkeen maitorauhaset alkavat prolaktiini-hormonin erittymisen myötä tuottaa maitoa, jota vauva käyttää ravinnokseen. Rintaan varastoitunut maito vapautuu vauvan imiessä nänniä, rintapumpulla maitoa voidaan myös imeä talteen myöhempää käyttöä varten. Maito sisältää vauvan kehitykselle tärkeitä aineita, kuten rasvoja, vitamiineja, hivenaineita ja vasta-aineita taudinaiheuttajia vastaan. Imetykseen käytetty aika vaihtelee kulttuurien ja yksilöiden kohdalla, maidon tuotanto jatkuu niin kauan kuin rintoja imetään. Joissakin intiaaniheimoissa lapsia on imetetty jopa yhdeksänvuotiaiksi asti.


title: Rinnat

text: Naisen rintojen näkyminen voidaan kokea länsimaisessa kulttuurissa kiihottavana, ja niitä yritetään joskus tuoda esille muun muassa muotoilevin rintaliivein, läpinäkyvin tai paljastavin vaattein. Nännipiha ja nänni ovat joillekin erogeenisia alueita, ja niiden hyväileminen tuottaa mielihyvää. Nännit kovettuvat kiihottumisen yhteydessä.


title: Rinnat

text: Rintasyöpä on yksi yleisimmistä syöpämuodoista. Sitä esiintyy lähes yksinomaan naisilla. Rintasyöpä on säännöllisesti tunnustelemalla sekä mammografiassa käymällä todettavissa yleensä varhaisessa vaiheessa, jolloin ennuste sairauden suhteen on hyvä. Lisäksi nykyään tehdään säästäviä rintaleikkauksia, jos se syövän levinneisyys huomioon ottaen on mahdollista, jolloin leikkauksesta ei jää yhtä suuria jälkiä kuin aiemmin. Mikäli rinta jouduttaisiin poistamaankin, plastiikkakirurgisin keinoin voidaan rekonstruoida varsin aidon näköinen rinta menetetyn tilalle.


title: Rinnat

text: Rintasyövän ennuste on parantunut varhaisemman syövän toteamisen ja hoitomenetelmien kehittymisen ansiosta. Tällä hetkellä noin 80 % potilaista on elossa viiden vuoden kuluttua sairauden toteamisesta. Taudin varhaisen toteamisen mammografiaseulontojen avulla on useissa tutkimuksissa havaittu vähentävän erityisesti yli 50-vuotiaiden naisten rintasyöpäkuolleisuutta. Nuoremmilla naisilla ei vastaavaa vaikutusta ole varmuudella voitu osoittaa.


title: Rinnat

text: Tulehtunut rinta on arka, punoittava ja kuumoittava. Rintatulehdus on yleensä vain toisessa rinnassa kerrallaan. Rintatulehdukseen liittyy usein korkeaa kuumetta ja flunssaista oloa. Rintatulehdus paranee yleensä itsestään mutta joskus se saattaa pitkittyä.


title: Rinnat

text: Tiehyttukos liittyy imettämiseen. Sille voi altistaa muun muassa kireät rintaliivit sekä pitkä imetysväli. Tiehyttukoksessa rinnassa on tunnettavissa aristava muhkura, jota saattaa kuumoittaa. Tiehyttukokseen ei liity yleisoireita, kuten kuumetta.


title: Rinnat

text: Hyperprolaktinemiassa prolaktiini-hormoni on koholla, jolloin rinnoista erittyy maitoa, vaikka ei imetetä. Hyperprolaktinemia voi johtua useista syistä. Eräät lääkehoidot voivat vaikuttaa tähän hormoniin ja aiheuttaa maidon erittymistä ja rintojen turpoamista, jopa miehilläkin. Tällaisia lääkkeitä ovat neuroleptit, kuten risperidoni, joita käytetään muun muassa psykoosien hoidossa. Hyperprolaktinemiaa voidaan hoitaa muun muassa dopamiiniagonisteilla, esimerkiksi bromokriptiinillä. Jos hyperprolaktinemia on seurausta antipsykoosilääkityksestä, sen hoitamista dopaminergisillä lääkkeillä tulisi harkita.


title: Rinnat

text: Gynekomastia on miehillä esiintyvä sairaus, jossa rintarauhanen kasvaa, varsinkin murrosiän yhteydessä niin paljon, että se alkaa näyttää naiselliselta. Nykyisin tämä sairaus tunnetaan melko hyvin, ja plastiikkakirurgisin keinoin tämä voidaan korjata. Liikalihavuuteen liittyvää rasvan kertymistä rintaan ei lasketa gynekomastiaksi. Gynekomastia voi olla seurausta myös muusta sairaudesta tai lääkityksestä.


title: Rinnat

text: Eliölajeista vain nisäkkäät imettävät poikasiaan. Lähes kaikilla nisäkäslajeilla on tähän tarkoitukseen nisät eli nännit. Kaikilla nisäkkäillä ei kuitenkaan ole ulkonevia rintoja. Nisiä on monilla lajeilla enemmän kuin ihmisellä, yleensä parillinen määrä.


title: Rinnat

text: Eräillä alkukantaisemmilla nisäkkäillä, kuten eräillä pussieläimillä ja nokkaeläimillä, ei ole edes varsinaista nisää, vaan ne imettävät erittämällä maitoa ihon läpi.


title: Teuvo Kohonen

text: Teuvo Kalevi Kohonen (s. 11. heinäkuuta 1934 Lauritsala) on suomalainen akateemikko, tutkija ja Suomen Akatemian emeritusprofessori. Kohonen on maailman tunnetuimpia neuroverkkojen tutkijoita, ja hänet tunnetaan laajalti myös hahmontunnistusta sekä koneoppimista koskevista julkaisuistaan. Hänen kehittelemiään itseorganisoituvia karttoja () kutsutaan myös usein Kohosen kartoiksi (, ).


title: Teuvo Kohonen

text: Kohonen johti 1960-luvulla Teknillisen korkeakoulun teknillisen fysiikan osastolla ensimmäisen Suomessa suunnitellun tietokoneen, Reflacin (Reflex Aritmetics Computer) rakentamista. Kone oli osa laajempaa tutkimusohjelmaa, jossa selvitettiin teollisuusprosessin suoran tietokonesäädön ongelmia. Reflacissa oli kaikkiaan noin 1 200 transistoria. Sen ohjelmointiin käytettiin dipl.ins. Egon Cronhjortin kehittämää kieltä. Reflac sijaitsee nykyään Tekniikan museon tietokonetekniikan osastolla.


title: Teuvo Kohonen

text: Kohonen valmistui Teknillisestä korkeakoulusta diplomi-insinööriksi 1957, tekniikan lisensiaatiksi 1960 ja tohtoriksi 1962. Hän toimi Teknillisen korkeakoulun fysiikan vanhempana assistenttina 1957–1959, apulaisprofessorina 1963–1965 ja teknisen fysiikan professorina 1965–1993. Suomen Akatemian tutkijaprofessorina/akatemiaprofessorina hän toimi 1975–1978 ja 1980–1999. Akateemikoksi hänet nimettiin vuonna 2000.


title: Ensimmäinen vuosituhat

text: Ensimmäinen vuosituhat on tuhannen vuoden ajanjakso ajanlaskumme alusta vuoteen 1000. Kyseisen vuosituhannen aikana antiikin katsotaan päättyneen ja keskiajan alkaneen 400-luvulla.


title: Ensimmäinen vuosituhat

text: Euroopassa Rooman valtakunta oli suurvalta, joka hallitsi koko Välimeren ympäristöä. Lähi-idän merkitys oli laskenut, vaikka Parthia ja myöhemmin Sassanidit olivat Rooman kilpailijoita. Rooman valtakunta jakautui kahtia vuonna 395, ja poliittinen painopiste siirtyi hiljalleen Bysantin valtakuntaan eli Itä-Roomaan. Kansainvaellusaika aiheutti Euroopassa levottomuuksia 400-luvulla, ja Länsi-Rooma valloitettiin 476, jolloin keskiajan katsotaan alkaneen.


title: Ensimmäinen vuosituhat

text: Euroopassa Bysantin rinnalle kehittyi Frankkien valtakunta 500-luvulla. Islamilaisen maailman voimakas laajeneminen oli suuri uhka 600- ja 700-luvuilla, ja eurooppalaiset menettivätkin Pohjois-Afrikan, Levantin, Iberian niemimaan ja Sisilian hallinnan. Frankkien valtakunta savutti huippunsa 800-luvulla, minkä jälkeen se jakautui pienempiin valtiohin.


title: Ensimmäinen vuosituhat

text: Ensimmäisen vuosituhannen viimeiset vuosisadat olivat euroopassa levottomia. Viikingit, magyaarit ja saraseenit tekivät useita ryöstöretkiä manner-Eurooppaan. Vuosituhannen lopulla poliittinen tilanne alkoi rauhoittua, kun kristillisiä valtakuntia alkoi syntyä. Esimerkiksi Pyhä saksalais-roomalainen keisarikunta muodostui viimeistään vuonna 962. Muita varhaisia valtioita olivat Böömi, Puola ja Bulgaria.


title: Ensimmäinen vuosituhat

text: Vuosituhannen loppupuolella Euroopan politiikan painopisteet olivat katolisen kirkon keskuksessa Roomassa, josta käsin paavilla oli suuri valta kristittyihin kuninkaisiin, ja Bysantin pääkaupungissa Konstantinopolissa, joka oli ortodoksisen kirkon keskus.


title: Ensimmäinen vuosituhat

text: Afrikan pohjoisosa kuului ajanlaskun alussa Rooman valtakuntaan. Länsi-Rooman luhistuttua vandaalit ottivat alueen hallintaansa. Muslimien valtakunta yhdisti jälleen Pohjois-Afrikan valloittamalla sen 600-luvulla.


title: Ensimmäinen vuosituhat

text: Muualla Afrikassa elettiin heimoyhteisöissä. Kamelin tulo Saharan aavikolle toi valtavan muutoksen mantereen talouteen, sillä kaupankäynti ja liikenne Saharan yli Keski-Afrikkaan tuli mahdolliseksi. Aiemmen vain Niiliä pitkin saattoi kulkea etelään. Niilin varelle olikin kehittyneet Nubian ja Aksumin kuningaskunnat. 600-luvulla Saharan eteläpuolelle Saheliin muodostui ensimmäinen valtio, Ghanan kuningaskunta.


title: Ensimmäinen vuosituhat

text: Bantuekspansio ensimmäisen vuosituhannen aikana toi raudanvalmistustaidon Pohjois-Afrikasta Kongoon ja mantereen eteläosiin.


title: Ensimmäinen vuosituhat

text: Aasiassa voimakkaimpia valtioita oli Kiinassa, Intiassa, Japanissa ja Indokiinassa.


title: Ensimmäinen vuosituhat

text: Kiinan Han-dynastia oli voimakas ja suuri valtio Aasiassa ajanlaskumme alussa. Han-dynastia tuhoutui lukuisten kapinoiden seurauksena vuonna 220. Dynastiaa seurasi kausi, jota kutsutaan nimellä kolme kuningaskuntaa. Wei, Shu Han ja Wu kuningaskunnat kilpailivat keskenään miltei sata vuotta, ja maan sisäinen hajaannus päättyi vasta vuonna 581. Kiinaa hallitsi Sui-dynastia 581–618 ja Tang-dynastia 618–907. Tang-dynastian aika Kiina oli jälleen suuri ja vauras. Tang-dynastian tuhouduttua katsotaan Kiinan keskiajan loppuvan ja Kiinan renessanssiin alkavan. Vuosituhannen lopulla Kiinassa oli jälleen useampi kilpaileva valtio.


title: Ensimmäinen vuosituhat

text: Intiassa Gupta-valtakunta yhdisti 200-luvulla lukuisat pikkuvaltiot isoksi valtakunnaksi, joka hajosi 400-luvun lopussa hunnien hyökkäykseen. Intia pirstoutui jälleen lukuisiksi pikkuvaltioiksi, joita oli muun muassa Chola ja Pala.


title: Ensimmäinen vuosituhat

text: Japani oli sisällissodassa ajanlaskumme alkuvuosisatoina. Japanin yhdistymisen aloitti 300-luvulla Yamato. Vuonna 645 Japaniin perustettiin Kiinan mallin mukainen keisarikeskeinen byrokraattinen valtio. Japani laajeni ja kehittyi hiljalleen omalla saarellaan koko vuosituhannen.


title: Ensimmäinen vuosituhat

text: Indokiinassa syntyi ensimmäisellä vuosituhannella lukuisia pikkuvaltioita, jotka vaurastuivat Kiinan ja Intian välisen merikaupan ansiosta. Ensimmäisiä valtioita olivat Funan ja Chenla, joita seurasivat voimakkaat Champa ja Khmerien valtakunta.


title: Ensimmäinen vuosituhat

text: Väli-Amerikassa oli meneillään Mesoamerikan intiaanikulttuurien klassinen aikakausi. Monet korkeakulttuurit romahtivat noin 950-luvulla, mahdollisesti sotien ja luonnonkatastrofien seurauksena.


title: Ensimmäinen vuosituhat

text: Ensimmäisen vuosituhannen aikana syntyi nykypäivän maailmanuskontoa. Kristinusko (30-luku), Taolaisuus (100- ja 300-lukujen välillä), sekä Islam (600-luku).


title: Toinen vuosituhat

text: Toinen vuosituhat oli tuhannen vuoden ajanjakso, joka kesti vuoden 1000 alusta vuoden 1999 loppuun. Matemaattisesti ajatellen vuosituhat alkaa ja päättyy vuotta myöhemmin.


title: Talvikangas

text: Talvikangas on uudehko kaupunginosa Oulussa. Valtatien 20 varrella sijaitsevan Talvikankaan eteläisen osan asuinalueen rakentaminen aloitettiin vuonna 2000. Alueen kadunnimistö on talviaiheinen kuten alueen nimikin. Talvikankaan kaupunginosa jakaantuu uudempaan Talvikankaaseen sekä vanhempaan 1970–1980-luvuilla rakennettuun Hönttämäkeen. Kaupunginosassa asuu asukasta.


title: Talvikangas

text: Talvikangas syntyi vuonna 2004, kun Korvensuoraan kuuluneista Talvikankaan ja Hönttämäen osa-alueista muodostettiin oma kaupunginosa. Sitä ennen Oulun virallista kaupunginosajakoa oli muutettu edellisen kerran vuonna 1968.


title: Talvikangas

text: Pääosin uudempi varsinainen Talvikangas on lähiötyylistä omakoti- ja paritaloasumista suosivaa aluetta. Ns. Talvikangas I rakennettiin suurilta osin entisten Wärtön peltojen päälle. Paikkakuntalaiset kutsuivat aluetta "Värtön aavaksi", koska se oli puuton ja avara alue Kuusamontien molemminpuolin. Alue kuului myös laajaan Makkarasuon alueeseen, joka on tunnettu vetisyydestä (vrt. Huonesuo). Vuosien kuivatuksella alue saatiin rakentamiskuntoon. Maapohja on kuitenkin vanhaa merenpohjaa, joka on savista ja siksi erittäin herkkää routimaan talvisin. Alueella on myös muutamia pieniä kerrostaloja. Suurin osa rakennuksista on valmistaloja. Talvikangas laajennee tulevaisuudessa voimakkaasti itään kohti Hiukkavaaraa.


title: Talvikangas

text: Hönttämäki sijaitsee varsinaisen Talvikankaan pohjoispuolella mäen päällä, ja on nykyisin Talvikankaan osa-alue. Hönttämäen alue on rakennettu pääasiassa 1970–80-luvuilla, ja rakennuskanta on pääasiassa omakoti- ja rivitaloja. Hönttämäki on tiettävästi saanut nimensä Hönttämäessä erakkona eläneen "Hönttä-Jussin" mukaan. Hönttä-Jussi ja hänen asumuksensa sijaitsivat nykyisen parkkipaikan kohdalla. Asumus tuhoutui tulipalossa vuonna 1916.


title: Talvikangas

text: Kaupunginosassa on kaksi päivittäistavarakauppaa.


title: Talvikangas

text: Talvikankaalla on kaksi kaupungin ja kaksi yksityistä päiväkotia. Kouluja on kaksi, joista toinen sijaitsee Hönttämäellä ja toinen Talvikankaalla. Talvikankaan koulussa voi käydä ensimmäisen ja toisen luokan. Oulun kaupunki on päättänyt rakentaa Talvikankaalle (Korvensuoralle) oman yhtenäiskoulun.


title: Talvikangas

text: Hönttämäellä toimii vuonna 1990 perustettu Hönttämäen palloseura HÖPS ry. Yhdistyksen tarkoituksena on ylläpitää ja kohottaa yhdistyksen jäsenten fyysistä kuntoa ja terveyttä sekä ylläpitää kiinnostusta muun muassa jalkapalloon, kaukalopalloon ja salibandyyn. Seura on avoinna uusille jäsenille, mutta junioritoimintaa sillä ei ole.


title: Talvikangas

text: Kaupunginosa rajoittuu lännessä valtatiehen 20.


title: Talvikangas

text: Kuusamontietä pitkin ajavat paikallisliikenteen linjat 35 ja 36. Talvikankaalta pääsee Parkkisenkankaantietä pitkin Oulun keskustaan linjoilla 9 ja 10.


title: Zaporižžja

text: Zaporižžja (, ) on kaupunki Dnepr-joen alajuoksulla Ukrainan itäosassa. Se on Ukrainan kuudenneksi suurin kaupunki ja maan energiantuotannon ja raskaan teollisuuden tärkeimpiä keskuksia. Se on Zaporižžjan alueen pääkaupunki. Väkiluku oli vuoden 2013 alussa noin 770 000 henkeä.


title: Zaporižžja

text: Kaupungin perustamisajankohtana pidetään 26. elokuuta 1770, jolloin Venäjän keisarikunnan Aleksandrovskin linnoituksen pystytys joen itäpuolelle alkoi. Se sai kaupunkioikeudet 1806 ja tunnettiin aluksi nimellä Aleksandrovsk. Se oli Jekaterinoslavin kuvernementin kihlakuntakaupunki, jossa oli vuonna 1897 yhteensä 18 849 asukasta. Ukrainan SNT:ssa myötä nimi vaihtui Zaporožjeksi 1921. Ukrainan itsenäistyttyä 1991 kaupungista on kansainvälisesti ryhdytty käyttämään sen ukrainankielistä nimeä Zaporižžja. Kaupunki on kuitenkin vahvasti venäjänkielinen.


title: Zaporižžja

text: Zaporižžja on kasvanut ja sijaitsee nykyään Dneprin molemmilla rannoilla. Joen ja kaupungin keskellä on sen jakava Hortytsjan saari.


title: Zaporižžja

text: Toisen näkemyksen mukaan kaupunkia olisi alettu perustaa jo 1554–1555, kun hetmanni Baida-Vyšnevetski alkoi pystytyttää kasakkalinnoitusta Hortytsjan saarelle. Kaivauksissa saarelta on löytynyt tätäkin vanhemman slaavilaislinnoituksen jäänteet 1000-luvulta ja alueelta löytyy jäännöksiä jo pronssikaudelta ja paleoliittiselta kaudelta.


title: Zaporižžja

text: Hallinnollisesti kaupunki jakautuu seitsemään hallintopiiriin, joista Leninin ja Hortytsjan piirit sijaitsevat Dneprin länsirannalla eli oikealla rannalla, Zavodin, Žovtnevin, Kommunarin ja Sevtšenkovin piirit itä- eli vasemmalla rannalla. Ordžonikidzevin piiri kuuluu myös vasemman rannan piireihin, mutta se käsitään myös myös Dneprin keskellä oleva Hortytsajan saaren.


title: Zaporižžja

text: Dneprin rannalla Etelä-Ukrainassa sijaitsi Skyyttien valtakunnan pääkaupunki. Skyyttien valtakuna oli olemassa noin 700 eaa. – 400 jaa., minkä jälkeen se joutui hunnien valtaan. 600-luvulla alueelle tulivat ensin avaarit, sitten kasaarit. Kasaarien hävittyä 966 tuli alueen hallitsijaksi Kiovan ruhtinas Svjatoslav. Alue joutui bolgaarien haltuun. Ukrainalaiset ruhtinaat kokoontuivat Hortitsan saarelle 1000-luvulla ja hyökkäsivät bolgaareja vastaan voitokkaasti Moložna-joella. Alue kuitenkin joutui pian mongolien valtapiiriin tataarien valloitettua alueen ja se liitettiin Krimin kaanikuntaan. 1400-luvulla alkoi muodostua kasakkayhdyskuntia Dneprin alajuoksulle.


title: Zaporižžja

text: 1400-luvulla Dneprin alajuoksulle tulleet kasakkayhdyskunnat vahvistivat puolustustaan ja muodostivat linnoituksia.


title: Zaporižžja

text: Etelä-Ukraina joutui Venäjän valtapiiriin 1700-luvulla, kun sen hallitsijat ryhtyivät määrätietoisesti laajentamaan valtakuntaansa etelään pyrkien Ottomaanien valtakunnan tai sille uskollisten kaanien poistamiseen Mustanmeren pohjoisrannoilta. Alueella asui riippumattomia kasakkayhdyskuntia, mm. Zaporižžjan, Donin ja Kubanin kasakat.


title: Zaporižžja

text: Venäjän ja Turkin vastaisen sodan tuloksena pystytettiin 1770 alueelle Aleksandrovskin linnoitus, mistä vuoteen 1806 mennessä kasvoi Aleksandrovskin () kaupunki. Kaupunki sai nimensä Venäjän armeijan komentajan ruhtinas Aleksandr Golitsynin mukaan.


title: Zaporižžja

text: Rautateiden kehitys ja teollistuminen kasvattivat Aleksandrovskin kokoa raskaan liikenteen solmukohtana. Neuvosto-Venäjän aikana 1921 Aleksandrovsk nimettiin Zaporožeksi.


title: Zaporižžja

text: Aikaisemman rautateiden jouduttaman teollistumisen jatkoksi toisen kasvusysäyksen kaupungille tarjosi neuvostohallituksen GOELRO-hanke koko maan sähköistämiseksi. Näin päätettiin rakentaa DniproHES (ven. "DneproGES"), suuri vesivoimala, jonka rakennustyöt alkoivat 1927. Voimala otettiin käyttöön viiden vuoden kuluttua 10. lokakuuta 1932 ja se oli aikanaan Neuvostoliiton ja Euroopan suurin. Runsas sähköenergia mahdollisti nopean lisäteollistumisen. Vuoteen 1937 mennessä Zaporižžjassa tuotettiin 60% Neuvostoliiton alumiinista, valuraudasta, kaikki magnetiitti sekä 20 % teräksestä.


title: Zaporižžja

text: Zaporižžjassa on suuri pato ja siihen liittyen Ukrainan suurin vesivoimalaitos DniproHES, jonka sähköntuotantoteho on noin 1 300 MW.


title: Zaporižžja

text: Zaporižžjan alueella, Enerhodarin kaupungissa on alueen mukaan nimetty Euroopan suurin ydinvoimala, kuuden reaktorin Zaporižžjan ydinvoimalaitos (Zaporožskaja AES), joka tuottaa puolet maan ydinvoimasta ja viidenneksen maan kokonaissähköntuotannosta. Laitoksessa on kuusi VVER-1000-reaktoria, jotka rakennettiin vuosina 1985–1995. Voimalan kokonaiskapasiteetti on 5 700 MW. Suuri sähköntuotanto on raskaan metalliteollisuuden edellytys.


title: Zaporižžja

text: Zaporižžja on edelleen Ukrainan kolmanneksi teollistunein kaupunki. Elinkeinorakentaaltaan Zaporižžja on raskasteollinen. Siellä on 168 suurehkoa tehdasta, mm. raskasta metalliteollisuutta, ja 17 000 pienempää yritystä.


title: Zaporižžja

text: Zaporižžjassa on Motor Sitš-niminen lentokonemoottorivalmistaja, mikä tuottaa lentokonemoottoreita moniin ukrainalaisiin ja venäläisiin lentokone- ja helikopterityyppeihin.


title: Zaporižžja

text: Zaporižžjassa on ZAZ-autotehdas, joka valmisti pieniä neuvostoliittolaisia automalleja ja nyt kokoaa lisenssillä monia aasialaisia automalleja, kuten Daewoon Chevroleteja Rezzo, Kalos, Ewanda ja Nubira (Lacetti). Tehtaan omia malleja ovat kolmiovinen pieni viistoperäinen Tavria Nova ja keskikokoinen sedan Slavuta ja katettu pick-up -auto Pick Up. Tehtaalla on myös koottu E-sarjan Mercedes-Benzejä.


title: Zaporižžja

text: Henkilöliikenteessä kaupungin tärkein Ukrainan rautateiden pikajunien rautatieasema on Zaporižžja I. Asema sijaitsee sekä Moskovasta Harkovan kautta etelään Krimille Simferopoliin ja Sevastopoliin vievän tärkeän rautatien että miljoonakaupunki Donetskista länsi-lounaaseen kohti Kryvyi Rihia vievän radan varrella. Kaupungissa on lukuisia muitakin asemia (kuten Zaporižžja II), jotka palvelevat matkustajia etenkin lähijunaliikenteessä.


title: Zaporižžja

text: Yhteiskunnallisesti kaupunki kuuluu niihin itäukrainalaisiin alueisiin, missä esiintyy pyrkimyksiä autonomisten hallinnollisten alueiden luomiseen. Raskasteollisille alueille on energian hinta ja Venäjä taloudellisesti vaikuttava tekijä.


title: Zaporižžja

text: Kaupunki on ollut vuodesta 1953 Lahden ystävyyskaupunki.